Февраль ойидан пенсиялар 100 фоиз нақдда тўланади\n28 январ 2021, Тошкент вақти: 21:31\nПенсияни нақдда олиш учун навбат.\nПрезидент Мирзиёев 2 февраль куни Ўзбекистондаги барча пенсионерларга пенсияни февралдан бошлаб 100 фоиз нақд пулда тўлаш кўзда тутилган қарорни имзолади.\nМанба: Президент қарори\nПенсионерлар почта бўлимларидан нақд пенсия ола бошлади\nПрезидент Шавкат Мирзиёев 2 февраль куни “Иш ҳақи, пенсия, нафақа ва стипендияларни тўлаш механизмини такомиллаштиришга доир қўшимча чора-тадбирлар тўғрисида" қарор имзолади.\nБундай қарор¸ расмий изоҳга кўра¸ президент виртуал қабулхонасига пенсия ва пластик карта тўловлари муаммолари бўйича аҳолидан тушган минглаб шикоятни қондириш мақсадида қабул қилинган.\nҚарорга берилган расмий шарҳда айтилишича, 2016 йилнинг 24 сентябридан бери президентнинг виртуал қабулхонасига пенсияларнинг ўз вақтида тўланмаслиги ва пластик картадан пул ечиб олиш билан боғлиқ муаммолар бўйича 7 мингдан ортиқ шикоят келиб тушган.\nПрезидент қарори ижроси юклатилган Молия вазирлиги, Пенсия жамғармаси ва почта хизмати ташкилотларига пенсияларнинг узлуксиз, тегишли ойнинг 27-санасидан кечиктирмай тўланишини таъминлашга доир қатъий топшириқ берилди.\nШунингдек¸ пенсияларнинг ўз вақтида тўланишига Бош прокурор, Бош вазир ўринбосари ва Марказий банк раисининг шахсан ўзи жавоб берадиган бўлди.\nОзодликнинг бу қарор ижросини кузатишга қартилган суриштирувларидан¸ мамлакат бўйлаб пенсияларни ўз вақтида тўлашни таъминлаш мақсадида¸ ҳокимият¸ солиқ ва банк мулозимларининг тадбиркорларни нақд пул топшириш борасида қаттиқ босимга олингани кўрилди.\nОзодлик суҳбатлашган пойтахт ва вилоятлардаги пенсионерлар¸ пенсияни 100 фоиз нақдда тўлаш¸ узун навбат ва кутишлар билан бўлса ҳам бошланганини билдирмоқдалар.\nАйни пайтда¸ 15 февраль куни президент давлат маслаҳатчилари 2 февраль кунги қарор ижросига тузатиш киритиб¸ пенсионерларга ўз пенсиясини нақд ëки нақдсиз олишни танлаш имконини бериш ҳақида махсус топшириқ берди.\n2013 йилдан бошлаб очиқ кўзга кўрина бошлаган нақд пул тақчиллиги ортидан мамлакат бўйлаб пенсия ва иш ҳақларини қисман пластик картага ўтказиш жараëни бошланиб¸ секин-аста бу жараëн мажбурий тусга кирган эди.\n2015 йил июнига келиб¸ Марказий банк нақд пул тақчиллигидан пенсияларни 100% пластик карточкага ўтказиш ҳақида топшириқ беришга мажбур бўлган эди.\nБанк ходимлари¸ хокимият¸ солиқ ва бюджет ташкилотлари хизматчилари оммавий тарзда пенсионерлардан пенсияни 100 фоиз пластик картага ўтказишга розилик берувчи аризаларга мажбурий тарзда қўл қўйдиришга сафарбар қилинган эди.\nМирзиёев "Халқ қабулхоналари"ни очиш ҳақида фармойиш берди


Президент пандемиянинг ташқи савдога таъсирини камайтириш бўйича топшириқлар берди – Газета.uz\nЙил бошидан буён ўзбек корхоналари 6,1 млрд долларлик маҳсулотларни экспорт қилди, бироқ глобал бозорда талаб ва таклифнинг пасайиши қайд этилмоқда. Президент пандемиянинг ташқи иқтисодий фаолиятга салбий таъсирини камайтириш бўйича топшириқлар берди. Ушбу чоралар ҳисобига экспорт йил якунлари бўйича 17,1 млрд долларга етиши мумкин.\nLotinchada 3 июл 2020, 15:05 Иқтисодиёт Сиёсат\nЎзбекистон президенти Шавкат Мирзиёев 2 июль куни мамлакат инвестицион ва ташқи савдо фаолияти прогноз кўрсаткичларининг жорий йил I ярмидаги ижросини муҳокама қилишга бағишланган йиғилиш ўтказди, дея хабар қилди давлат раҳбари матбуот хизмати. Япония, Корея Республикаси ва Бирлашган Араб Амирликлари билан устувор қўшма лойиҳаларнинг боришини ҳамда савдо-иқтисодий, инвестицион ва молиявий-техник ҳамкорликни кенгайтириш истиқболларини кўриб чиқилди.\nАйни пайтда, бугунги кунда қатор тармоқларда коронавирус пандемияси билан боғлиқ хатарлар таъсири остида инвестицияларни ўзлаштиришнинг прогноз кўрсаткичларини бажариш кечикаётгани таъкидланди. Шу муносабат билан давлатимиз раҳбари 2020 йил якунига кўра кўзланган натижаларга сўзсиз эришиш мақсадида амалга оширилиши режалаштирилган инвестиция лойиҳаларининг кўрсаткичлари ва рўйхатларини қайта кўриб чиқиш топшириғини берди. Йил якунига келиб мамлакатимиз иқтисодиётига жалб қилинган инвестициялар ҳажми 9,9 миллиард долларни, шу жумладан тўғридан-тўғри хорижий инвестициялар — 6,8 миллиард, халқаро молиявий институтлар маблағлари — 3,1 миллиард долларни ташкил этиши кутилмоқда. Иқтисодий тараққиётнинг муҳим драйверларидан бири сифатида экспорт фаолиятини қўллаб-қувватлаш чораларига алоҳида эътибор қаратилди.\nКейинги йилларда Япония, Корея Республикаси ва Бирлашган Араб Амирликлари билан ўзаро товар айирбошлаш кўрсаткичлари муттасил ошиб бормоқда, олий даражадаги учрашувлар якунлари бўйича қабул қилинган «йўл харита"лари доирасида турли тармоқларда янги кооперация лойиҳалари амалга оширилмоқда.\nМамлакатида япониялик шериклар билан ҳамкорликда геология, кимё ва нефть-кимё, банк-молия, соғлиқни сақлаш ва таълим каби соҳаларда умумий қиймати 5,6 миллиард долларлик 48 та лойиҳа амалга оширилаётгани таъкидланди.\nХусусан, «HIS» компанияси билан меҳмонхона мажмуаларини қуриш, «Isuzu» ва «Itochu» компаниялари билан «СамАвто» қўшма корхонасининг ишлаб чиқариш қувватларини кенгайтириш, Япония халқаро ҳамкорлик агентлиги (JICA) билан Навоий иссиқлик электр станциясида энергетик блоклар барпо этиш бўйича ва кўплаб бошқа лойиҳалар муваффақиятли амалга оширилмоқда.\nЎзбекистон президенти томонидан жорий йил 17 апрель куни Тошкент вилояти Зангиота туманида тамал тоши қўйилган Инновацион илмий ишлаб чиқариш фармацевтика кластерини қуриш ишлари жадал давом этмоқда. Ушбу лойиҳа доирасида Фармацевтика техника университети ҳамда дори воситаларини ишлаб чиқариш бўйича замонавий қувватларни ташкил этиш кўзда тутилган.\nХусусан, «Masdar» компанияси Навоий вилоятида 500 МВт қувватига эга шамол электр станцияси қурилишига инвестиция киритмоқда, сармояларнинг умумий ҳажми эса 500 миллион доллардан ошади.\nБААнинг «Mubadala» давлат инвестицион компанияси билан энергетика соҳасида ҳамда углеводородлар қазиб олишни кўпайтириш ва уларни чуқур қайта ишлашни ташкил этиш бўйича лойиҳалар ишлаб чиқилмоқда.\nПрезидент Шавкат Мирзиёев Япония, Корея Республикаси ва БАА билан ҳамкорлик бўйича «йўл хариталари»нинг 2020 йил учун белгиланган чора-тадбирларини тўлиқ ва сифатли бажариш зарурлигини таъкидлади.


Ижтимоий фанлар факультети - QarshiDU.Uz\nҚарши шаҳрида ташкил этилган ўқитувчилар тайёрлаш институтида 1945-1946-ўқув йилида Тарих-филология бўлими очилган. 1950-йилда мазкур бўлим Тарих-филология факультетига айлантирилган. 1963-йилдан бошлаб тарих ихтисослиги бўйича мутахассислар тайёрлаб келинмоқда. 1977-йил сентябрда Тарих-филология факультети таркибидан Тарих факультети ажралиб чиққан.\n2008 йил июндан бошлаб Тарих факультетида “Миллий ғоя, маънавият асослари ва ҳуқуқ таълими” ихтисослиги бўйича кадрлар тайёрланмоқда.\n2012 йилдан факультетда “Меҳнат иқтисодиёти ва социологияси” ихтисослиги бўйича талабалар таҳсил олмоқда\n2014 йилдан бошлаб “Туризим” ихтисослиги бўйича талабалар қабул қилина бошланди.\nЎзбекистон Республикаси Олий ва ўрта махсус таълим вазирлигининг 2014 йил 30 июндаги ҚарДУнинг структурасини ўзгартириш тўғрисидаги буйруғига асосан “Тарих факультети” номи “Тарих ва ижтимоий фанлар” факультети деб ўзгартирилди.\nФакультет жамоаси ўз фаолиятини Ўзбекистон Республикаси “Таълим тўғрисида”ги Қонун ҳамда “Кадрлар тайёрлаш миллий дастури”га амал қилган тарзда олиб бормоқда. Факультет фаолияти олий таълим, касб-ҳунар ва ўрта махсус таълими, умумтаълим муассасалари ҳамда ижтимоий соҳалар учун зарур бўлган юқори малакали мутахассислар тайёрлашга қаратилган.\nтарих фанлари фалсафа доктори (PhD), доцент\nҚабул вақти: Ҳар куни: 15.00 -17.00 (Душанбадан ташқари)\nТелефон: (+99893) 9307930\nЎқув ишлари бўйича декан ўринбосари, ўқитувчи\nНиёзов Собир Содиқович\nТелефон: (+99899) 5812421\nҚабул вақти: Ҳар куни: 14.00-17.00 (душанба ва шанба кунларидан ташқари)\nТелефон: (+99897) 3115659\nИлмий ишлар ва инновациялар бўйича декан ўринбосари, тарих фанлари номзоди\nРаҳмонов Фаҳриддин Шоймардонович\nҚабул вақти: Ҳар куни: 15.00 -17.00 (Душанба ва шанба кунларидан ташқари)\nТелефон: (+99891) 563-73-20\nИқтисодиёт ва сервис\nФакулетет қуйидаги таълим йўналишлари бўйича бакалаврларни тайёрлайди:\n5233400-Туризм соҳасида маркетинг\nТуризм (халқаро ва ички туризм)


Чиноз туманидаги Тонг юлдузи маҳалласи Қозоғистон Республикаси билан чегарадош ҳудудда жойлашган. Бу ерда ўзбек, тожик ва қозоқ миллатига мансуб аҳоли алоҳида-алоҳида қишлоқ бўлиб яшашади.\nҲукуматимизнинг «Обод қишлоқ» дастурига кўра, ўтган йили маҳалла юз фоиз янгиланиб, одамларга барча қулайликлар яратилди. Айниқса, маҳаллада «Ўзбек – Тожик – Қозоқ» миллий маданият маркази қурилиб, фойдаланишга топширилгани турли тилда гаплашувчи фуқароларни бир-бирига янада яқинлаштириш баробарида, миллий ҳунармандчилик, анъана ва урф-одатларни биргаликда ривожлантириш имконини берди.\nПрофилактика инспектори, лейтенант Азамат Полвонов ҳамда маҳалла оқсоқоли Мутал Умаровнинг мустаҳкам ҳамкорлиги нафақат ҳуқуқбузарликларнинг барвақт олдини олмоқда, балки учала қишлоқда истиқомат қилаётган ёшлар ўртасида дўстлик ришталарини мустаҳкамлаяпти. Бунда ўтказилаётган турли спорт тадбирлари муҳим ўрин тутмоқда. Яқинда мазкур миллий маданият марказида профилактика инспектори ҳамда оқсоқолнинг ташаббуси билан кўпкураш ва каратэ бўйича 16 ёшгача бўлган ўсмирлар ўртасида мусобақа ташкил этилди.\nЭътиборлиси шуки, 30 нафардан ортиқ иштирокчининг барчасига ҳудудда фаолият юритаётган тадбиркор ва ишбилармонлар томонидан совғалар топширилди.


Ҳатто дам олиш кунларидан ҳам унумли фойдаланишга ҳаракат қиламиз! Aнъанавий онлайн учрашувлар давом этмоқда!\nБу ZOOM платформаси орқали саккизинчи конференция бўлиб, у Миллий олимпия қўмитаси ходимларининг учта қизиқарли мавзуси билан ажралиб турди. Севара Деҳқонова ўзининг чинакам Олимпия оиласи ҳақидаги ажойиб воқеа билан ўртоқлашди, шундан сўнг Рустам Тўхтамишев Алматидаги машҳур «Медео» билан боғлиқ таассуроти ҳақида гапириб берди. Якунда Баҳромжон Газиев кўп вақти ва кучини сарфлаган от спортига бўлган ўзгача иштиёқи билан ўртоқлашди.\nAнъанага кўра, йиғилиш қатнашчилари долзарб масалаларни муҳокама қилиш ва фикр алмашиш имкониятига эга бўлдилар. Конференция якунида Ўзбекистон Миллий Олимпия Қўмитаси президенти Р.М. Шаабдурахмонов барча иштирокчиларга миннатдорчилик билдирди ва уларни келгуси ишларига омад тилади.\nБиз билан қолинг – сизни янада қизиқарли учрашувлар ва тегишли мавзулар кутмоқда!\nЎзбекистон ва Италия дзюдо федерациялари ўртасида ҳамкорлик йўлга қўйилмоқда\nПара-атлетларимиз онлайн мусобақада куч синашишди\nПсихологлардан лайфхак: доира бўйича фикр юритишни қандай тўхтатиш керак?


Жанни Инфантино: «АҚШ истаса эртагаёқ жаҳон чемпионатини ўзида қабул қилиши мумкин» » Скачать музыку бесплатно новинки музыки 2016-2017\nЖанни Инфантино: «АҚШ истаса эртагаёқ жаҳон чемпионатини ўзида қабул қилиши мумкин»\nКомментариев: 0 Просмотров: 91 Дата: 2-04-2016, 09:21 ФИФА президенти Жанни Инфантино 2026 йилги жаҳон чемпионатини ўзида ўтказиши мумкин бўлган АҚШдаги спорт инфратузилмасига баҳо берди. «АҚШ истаса эртагаёқ мундиални қабул қилиши мумкин. Бу мамлакатлаги инфратузилма йилдан-йилга яхшиланиб бормоқда, ички чемпионат ҳам кейинги йилларда тезлик билан ривожланишни бошлади. Хусусан, аёллар футболи. Ўтган йили мен Ванкувердаги жаҳон чемпионатини кузатдим, америкаликлар жуда кучли жамоа тузишганини кўрдим. Эркаклар жамоаси ҳам 1990 йилдан буён жаҳон чемпионатларида қатнашиб келмоқда. Натижалар яхшиланган. Америка халқи бошқа спорт турлари қаторида футболни ҳам севади. Ҳозирча у ерда футбол – севимли спорт турларидан бири, келгусида энг севимлиси бўлади. 2026 йилги жаҳон чемпионатига тўхталадиган бўлсак, аввалига АҚШ ариза топшириши керак бўлади, кейин биз буни муҳокама қилишимиз мумкин», – дейди Инфантино. - деб хабар бермоқда Stadion.uz нашри.


Марҳумлардан қўрқманг » MUZAFFAR.UZ\nБир аёл далада ишлаётиб, бироз мизғиб олмоқчи бўлиб, ухлаб қолибди. Уйғониб қараса, ҳамма кетиб бўлган, қоронғу тушган. Уйи қабристон олдида экан. Қабристоннинг ёнидан қўрқиб ўтаётса, унга бир чол учрабди. Суюниб кетиб, бояги отахоннинг олдига яқинлашиб: "Яхшиям учрадингиз, ўликлардан қўрқаман", - деса, отахон: "Ўликлардан эмас, тириклардан қўрқиш керак", -дебди. Ҳалиги аёл бошини қимирлатиб, тасдиқ ишорасини қилибди-ю кўнгли хотиржам бўлибди. Отахон яна сўзини давом эттирибди: "Аммо тўғрисини айтсам, ўлмасимдан олдин мен ҳам ўликлардан қўрқардим", - ДЕЯРМИШ!\nБир аёл шифохонада ишларкан. Тунда навбатчиликдан қайтаётиб, қабристон олдидан ўтишига тўғри келибди. Йўлда бир киши унга ҳамроҳ бўлиб: "Қўрқманг, синглим", - деб далда берганча йўл-йўлакай турли латифалар айтиб, кулдириб кетаверибди. Аёл: "Жуда ҳазилкаш, қувноқ одам экансиз", деса, бояги одам хўрсиниб: "Мени тириклигимда кўрганингизда эди", - ДЕЯРМИШ!!!\nЧоп этилган: 10-04-2019, 07:55


Қозоғистонда ҳибсга олинган ҚР парламент депутати қўшфуқаролик экани айтилмоқда\nҚирғизистон ташқи сиёсат маҳкамаси ҚР ташқи ишлар вазирлигидан келган Жўқўрғу Кенеш депутати Дамирбек Асилбек уулу Қозоғистон фуқароси эканлиги борасидаги хабарни тасдиқлади.\nҚирғизистон қонунлари бошқа давлат фуқаролари бўлган шахсларни депутат этиб сайланишини тақиқлайди. МСК раисининг ўринбосари Абдижапар Бекматовнинг таъкидлашича, номзод сифатида рўйхатга олиш жараёнида ҳужжат қабул қилинаётганида Қирғизистон фуқаролиги талаб қилинади. «Балки бизнинг давлат идораларимиз одамларнинг Қирғизистон фуқаролигидан ташқари бошқа мамлакатлар фуқаролиги эканликларини билишмас», - деди ва бошқа давлат фуқаролиги ошкор бўлганида бу депутатлик мандатидан маҳрум қилишнинг асосларидан бири эканлигини қўшимча қилди.\nБундан ташқари, бошқа мамлакат фуқаролиги эканлигини яширган давлат ходимларига нисбатан жиноий жавобгарликка тортиш кўзда тутилган.\nДамирбек Асилбек уулу парламентда 2009-2010 йилларда депутат бўлган. Шунингдек, у Жўқўрғу Кенешнинг VI чақириғида “Қирғизистон” фракциясида депутат этиб сайланган.\nЎтган ҳафта сўнггида Қозоғистоннинг айрим туманларида контрабанда фаолиятига барҳам бериш мақсадида кенг қамровли махсус амалиётлар ўтказилди. Бунинг натижасида 35 киши, жумладан ЖК депутати бошчилигида ҚРнинг уч нафар фуқароси ҳам ҳибсга олинди.\n«Контрабанда товарлари Қозоғистонга тўғридан тўғри Хитойдан, шунингдек, Қирғизистон орқали божхона маъмуриятининг яширин схемаси ва қалбаки ҳужжатлар биланолиб келинган», - деди Қозоғистон бош прокуратураси расмий вакили Оксана Лоскутова.


Купер таркибни эълон қилди. Йиғинга чақирилган легионерлар қаерда?\n22 август, 2018, 12:50 2092\nТеглар:Эктор Купер | Ўзбекистон | Виталий Денисов\nЎзбекистон МТЖ йиғинни бошлади.\nХабарингиз бор бугун Эктор Купер бошчилигидаги Ўзбекистон миллий терма жамоаси Тошкентда йиғинга киришди.\nЭътиборлиси, аргентиналик мутахассис дастлабки йиғин учун эълон қилган таркибида хориж чемпионатларида тўп сураётган легионерларимизнинг ҳам номларини кўриш мумкин. Виталий Денисов (Крилья Советов), Шоҳруҳ Гадоев (Тэджон Ситизен, Ж.Корея), Одил Аҳмедов (Шанхай СИПГ), Отабек Шукуров (Шаржа, БАА), Элдор Шомуродов (Ростов) ва Санжар Турсуновлар (Тэджон Ситизен, Ж.Корея) шулар жумласидандир.\nБироқ, ҳозирча ушбу легионерларимиздан қай бирлари бугунги йиғинга етиб келганликлари ҳақида маълумот берилмаяпти.\nЭслатиб ўтамиз, кеча “Локомотив” Виталий Денисовни йил охиригача Самаранинг “Крилья Советов” жамоасига ижарага бериб юборгани ҳақида хабар берган эдик.\nЎз навбатида самараликлар директори Александр Шикунов ҳамюртимизнинг эртага жамоа машғулотларига қўшилиши ҳақида айтиб ўтган эди.\n“Бугун кечга яқин у сафимизга етиб келади ва эртадан машғулотларга қўшилади”, - деган эди Шикунов.\nШундан келиб чиқиб айтишимиз мумкинки Денисов терма жамоа йиғинига ҳали етиб келмаган.\nЭслатиб ўтамиз Ўзбекистон миллий терма жамоаси сентябрь ойидаги ФИФА кунларида Тошкентда иккита ўртоқлик ўйини ўтказади. Футболчиларимиз 6 сентябрь куни Сурия терма жамоасига қарши, 11 сентябрда эса Эронга қарши майдонга тушишади.


Масжидул ҳаромга беш ярим тонналик минбар қўйилди | Бир пиёла чой\n← Меъёрдан ортиқ шакарни истеъмол қилишнинг энг катта хавфи маълум қилинди\nЯпониялик муфтий: «Худога шукр фарзандим йўқ» →\nМасжидул ҳаромга беш ярим тонналик минбар қўйилди\nPosted on November 4, 2016\tby birpiyolachoy\nМаккадаги Масжидул ҳаромга янги минбар ўрнатилди. Энди имомлар Македониядан келтирилган махсус мармардан ясалган минбарда хутба ўқишади. Унинг баландлиги беш метр. Минбарни олмониянинг машҳур муҳандислик компанияси ясаб берди. Минбар 5,5 тонна бўлишига қарамай, унинг контрукцияси жуда қулай ҳамда ҳаво ҳароратини сақловчи имкониятлари ҳам бор.\nДунёда бунга ўхшаш бошқа минбар йўқ. Минбар нақшлар билан безатилган. Нақшлар эса тиллодан бўлгане зар ҳошиялар билан безатилган. Энг қизиғи ушбу конструкцияни узоқ масофадан пулт орқали бошқарса бўлади.


Чироқчи тумани ҳокимлиги фермер хўжаликларидан бири билан тузилган ижара шартномасини ноҳақдан бир томонлама бекор қилгани учун 12 миллион сўмдан ошиқроқ давлат божи тўлайдиган бўлди. Фермер хўжалигининг ери эса фермерга қайтарилади. Бу ҳақда Kun.uz’га Бизнес-омбудсман девонининг Қашқадарё вилояти бўлими хабар бермоқда.\nМаълум бўлишича, Чироқчи туман ҳокимининг 2020 йил 8 апрелдаги HQ-712/04-сон қарори билан «Илғор» фермер хўжалиги (фермер хўжалигининг номи ўзгартирилган) билан тузилган ер ижара шартномаси бир тарафлама бекор қилинган.\nМазкур ҳолат юзасидан мурожаатлари ҳокимлик мутасаддилари томонидан ижобий қаноатлантирилмаганидан сўнг, «Илғор» фермер хўжалиги туман ҳокими қарори юзасидан Чироқчи туман маъмурий судига мурожаат қилади.\nАмалдаги қонун ҳужжатлари талабига мувофиқ ижара шартномасини муддатидан олдин бекор қилиш тарафларнинг келишуви билан, бундай келишувга эришилмаган тақдирда эса, суднинг ҳал қилув қарори билан амалга оширилади. Шунга қарамасдан, суднинг биринчи инстанция ва апелляция инстанцияси қарорлари билан «Илғор» фермер хўжалигининг туман ҳокимининг 2020 йил 8 апрелдаги HQ-712/04-сон қарорини ҳақиқий эмас деб топиш тўғрисидаги аризаси рад қилинади.\nШундан сўнг «Илғор» фермер хўжалиги қабул қилинган суд қарорларидан норози бўлиб Бизнес-омбудсман девонига мурожаат қилади.\nҲолат юзасидан Бизнес-омбудсман томонидан фермер хўжалиги манфаатида 2020 йил 23 октябрда Олий судга назорат тартибида шикоят киритилади. Олий суднинг маъмурий ишлар бўйича судлов ҳайъати 2020 йил 16 декабрда чиқарган қарорида назорат шикоятини қаноатлантириб, Чироқчи туман ҳокимининг фермер хўжалиги манфаатида зид тарзда чиқарган қарори ҳақиқий эмас деб топилади.\nБундан ташқари, суднинг ҳал қилув қарори билан Чироқчи туман ҳокимлигидан 12 842 770 сўм давлат божи ва суд харажатлари учун «Илғор» фермер хўжалиги фойдасига 572 840 сўм ундириш белгиланади.\n2050 йилгача Жанубий Америка материги катталигича ер яроқсиз ҳолга келиши мумкин – БМТ


Гвардиола «Манчестер Юнайтед» АПЛда қайси ўрин учун курашишини айтди\n11:58 / 06.12.2016\n«Манчестер Сити» бош мураббийи Хосеп Гвардиоланинг ҳисоблашича, мавсум стартидаги муваффақиятсизликларга қарамай, «Манчестер Юнайтед» клуби чемпионатни чемпионлар лигаси ҳудудида тугатиши мумкин.\n«Манчестер Юнайтед»нинг «Олд Траффорд»даги бир нечта ўйини, жумладан, «Сток Сити», «Бёрнли» билан (ҳар икки ўйин - 1:1 ҳисобида якунланган) ўйинларни кўрдим. Ўша учрашувларда «МЮ» ғалабага лойиқ эди, аммо футбол шунақа.\nАлбатта, бу юқори савиядаги, тарихга эга клуб. У ерда кучли футболчилар ва мураббийлар бор. АПЛда чемпионлик учун кураш узоқ давом этади, шунинг учун уларга бу борада курашиши қийин бўлади, аммо жамоа топ-4 учун албатта курашиши мумкин», - дея Гвардиоладан иқтибос келтиради FourFourTwo.


Тоғбой ака яна йўлга отланмоқда\nАндижон воқеаларидан кейин мамлакатни тарк этган юзлаб ўзбекистонликларнинг айримлари Ғарб мамлакатларидан бошпана топган бўлса-да, яна кўплари ҳали шундай имкониятни кутиб яшамоқда.\nАндижонлик қочқин, 60 ёшли Тоғбой Раззоқов ҳам Қирғизистондан бирор Ғарб мамлакатига кўчирилишини узоқ вақт кутди. Шу кунларда унга ва Қирғизистонга қочиб ўтган яна бир гуруҳ қочқинга Канада ҳукумати бошпана берди.\nТ.Раззоқов “Озодлик” мухбири билан суҳбатда бир йил олдин ватанни тарк этганидан бери кўп жойда, жумладан, Ўзбекистон-Қирғизистон чегараси яқинида ташкил этилган қочқинлар лагерида ҳам яшаганини айтади.\n“Бир жойда яшай олмадим. Қантда яшадим, Тўқмоқда яшадим. Соқлуда яшадим. Ҳамма ерда бир-бир яшаб кўрдим”, - дейди ўзбекистонлик қочқин.\n2005 йил май ойида Андижонда намойишлар уюштирилишидан олдин Т.Раззоқов пенсияга чиқиш учун ҳужжатларини расмийлаштираётган эди. Ўша пайтларда бир кун келиб, бошқалар ёрдамига муҳтож бўлган уйсиз ва ишсиз қочқинга айланиши унинг ҳатто хаёлига ҳам келмаганди.\nТ.Раззоқов Қирғизистондаги “Адолат” ноҳукумат ташкилоти унинг яшаши учун ойига 50 долларга тенг миқдорда ёрдам пули бериб турганини айтади.\n“Адолат” орқали икки минг пул (қирғиз соми) беради. Шу пулни тўлаб, бир танишнинг уйида ётиб тураман. Майда-чуйда ишлар қилишга ёрдам бераман. Шундай қилиб ҳаёт кечиряпман”, - дейди андижонлик қочқин.\nТ.Раззоқов “сиёсий мақсадга эга бўлмай туриб”, 2005 йил 13 май куни минглаб андижонликлар билан бирга Бобур майдонидаги намойишда қатнашганини таъкидлайди. Аммо ҳукумат қўшинлари намойишчиларни тарқатиш учун ўт оча бошлашидан олдин у майдонни тарк этган.\nГарчи ҳукумат бу намойишларда исломий экстремистларни айблаётган бўлса-да, Т.Раззоқов аксар андижонликлар ижтимоий қийинчиликларга норозилик билдириш учун кўчага чиққанини билдирди.\n“Минбарда турган одамлар умуман бошқа одамлар эди. Улар ўзларининг оғир шароитлари, дардларини айтаётган одамлар эди. “Иш йўқ, егани ҳатто нонга пулимиз қолмаяпти. Нима қилишимиз керак? Пенсияларимиз оз”, – деган талаблар билан чиқаётган, гапираётган эди”, – дейди Т.Раззоқов.\nҚонли воқеалардан кейин юзлаб аҳоли Андижонни тарк этди. 500га яқин фуқаро қўшни Қирғизистонда қочқинлик мақомини олди. Т.Раззоқов ўзини диний экстремист ёки давлатга қарши бирор ёмон иш қилган одам, деб ҳисобламагани учун Андижонни тарк этмади. Аммо охир-оқибат у ватанни тарк этишга қарор қилди. Ўзини мухолифатга хайрихоҳ ҳисобловчи Т.Раззоқов ҳукумат қўшинларининг ҳимоясиз намойишчиларни ўққа тутганини танқид қилган. Кейинроқ орган ходимлари уни ҳам текшира бошлаган. Милиция ходимлари уни бир неча марта сўроқ қилган ва уйига келган. Қамоққа ташланишидан хавотирга тушган Т.Раззоқов Андижон фожеасидан бир йил ўтиб, яъни 2006 йил май ойида Ўзбекистондан чиқиб Қирғизистондан бошпана сўраган. Кейинроқ унга қочқинлик мақоми ва Қирғизистонда яшашга рухсат берилган.\nТ.Раззоқов ёши бироз ўтиб қолгани боис ҳаётини қайта қуриш қийинроқ кечаётганини айтади.\n“Бизга, масалан, ойига 50 доллар етади. Чунки макаронга бирон нарса солиб пишириб еса одам ўлмайди. Ҳозир ҳам ўлмаяпмиз, алҳамдулиллаҳ. Тиланчилик қиладиган даражага етганимиз ҳам йўқ. Лекин атрофдаги танишлар ва бошқалар кўмаги билан яшаб турибмиз. Қўшнилар бир коса овқат беради”, - дейди Қирғизистондаги андижонлик қочқин.\nМай ойи охирида Канадага кетишга тайёргарлик кўраётган Т.Раззоқов қариганда ҳаётини қайта бошлаши қийин бўлиши, айниқса, олдида оила аъзолари ва дўстлари бўлмагани қалбига оғриқ солишини айтади. Ёлғизлик ва мавҳум келажакка сафар қилган юзлаб ватандошлари каби Т.Раззоқов ҳам бир кун келиб Андижонга қайтишига умид қилади.


Дунё бўйлаб озиқ-овқат нархларининг кўтарилиши Осиёга қандай таҳдид солмоқда? - BBC News O'zbek\nДунё бўйлаб озиқ-овқат нархларининг кўтарилиши Осиёга қандай таҳдид солмоқда?\n26 Апрел 2011\nОсиё Тараққиёт Банки ўзининг янги ҳисоботида дунё бўйлаб озиқ-овқат нархларининг ошиб бораётгани ўн миллионлаб осиёликларни қашшоқлик гирдобига ташлаши мумкинлиги билан огоҳлантирган.\nҲисоботга кўра, сўнгги йилларда кузатилаётган бу каби ҳолат жорий йилда Осиё давлатларининг иқтисодий тараққиётига ҳам салбий таъсир қилиши мумкин.\nБанк бош иқтисодчиси Ри Чангёнгнинг айтишича, "агар эътиборсиз қолдирилса, озиқ-овқат инқирози Осиё қитъасида камбағалликни камайтириш йўлида яқинда қўлга киритилган муваффақиятларни ҳам чиппакка чиқариши эҳтимоли йўқ эмас".\n"Буғдой, макка, шакар, ўсимлик ёғи, сут маҳсулотлари ва гўшт нархининг кескин сакраб кетиши билан жорий йил бошида ривожланаётган Осиё давлатларида инфляция даражаси 10 фоизга етган," дейилади ҳисоботда.\nБанкнинг огоҳлантиришича, "агар вазият шу аҳволда давом этадиган бўлса, 64 миллион киши ночорликка юз тутиши ва иқтисодий ўсиш кўрсаткичлари ҳам 1.5 фоизга камайиши мумкин".\nМинтақа давлатларидан, айниқса, Қирғизистонда буғдойнинг баҳоси ўтган июн ойидан буён 67 фоизга ошиб кетган. Тожикистон, Шри Ланка ва Мўғулистонда ҳам буғдой нархи қарийб 30 фоизга кўтарилган.\nБанкка кўра, озиқ-овқат қийматининг кескин ортиб кетишига ўтган йилнинг иккинчи ярмидан бошлаб Осиё, Америка ва Оврўпода кузатилган ёмон об-ҳаво ва табиий офатлар сабаб бўлган.\nБундан ташқари, Осиё Тараққиёт Банки тўрт йил бурун кузатилган озиқ-овқат инқирозида муҳим ўрин тутган омиллар ҳам бугун бўй кўрсатаётганлигини урғулаган.\nБулар қаторида ривожланган бой давлатларда озиқ-овқатга талабнинг кучайиши, экин майдонларининг қисқариши ва ғалла ҳосилининг кам бўлиши каби омиллар тилга олинади.\nЎз ўрнида банк минтақа давлатлари озиқ-овқат инфляцияси оқибатларини юмшатиш йўлида уларга қўйилган солиқ миқдорини камайтириш, нарх-навони назорат этиш ва субсидиялар беришга ҳаракат қилаётганликларини ҳам билдирган.\nҲисоботда бу саъй-ҳаракатларнинг янада кучайтирилиши лозимлиги айтиларкан, ҳукуматлар ўзлари ишлаб чиқараётган озиқ-овқат маҳсулотлари экспортини камайтирмасликка ҳам ундалган.\nБанкка кўра, бу мавжуд муаммони янада кучайтириб юбориши мумкин.\nБунинг ўрнига, ҳукуматлар озиқ-овқат маҳсулотлари ишлаб чиқаришга асосий эътибор қаратиб, қишлоқ хўжалигига кўпроқ сармоя киритишлари, ғалла омборларини кенгайтиришлари ва буғдой ҳосили исроф этилишининг олдини олишлари лозим, дейилади ҳисоботда.\nКуни-кеча Жаҳон Банки ҳам шундай огоҳлик билан чиқиб, озиқ-овқат ва энергия маҳсулотлари нархининг ошиб бораётгани ривожланаётган Оврўпо ва Марказий Осиё давлатларида 5 миллиондан ортиқ инсонни қашшоқлик гирдобига ташлаши мумкинлиги билан огоҳлантирганди.\nБанк мазкур ҳолат фақат четдан маҳсулот сотиб олишга мажбур бўлган кўплаб давлатлар, айниқса, Қирғизистон, Тожикистон, Арманистон, Гуржистон ва Молдовани қийин аҳволда қолдириши, ушбу давлатларда камбағаллик янада кучайишини ҳам алоҳида таъкидлаганди.


Андрей Канчельскис: “Келаси йили “Навбаҳор” кучаяди” - PFС "Navbahor"\nАндрей Канчельскис: “Келаси йили “Навбаҳор” кучаяди”\nPepsi Суперлига 32-тур доирасидаги “Навбаҳор” – “Локомотив” учрашувидан кейинги матбуот анжуманинг иккинчи қисмида “лочинлар” устози Андрей Канчельскис журналистларнинг саволлларига жавоб берди.\nАндрей Канчельскис (“Навбаҳор” жамоаси бош мураббийи): - Аввало бу йилги муваффақият учун йигитларга, бизни нафақат Намангандаги, балки сафардаги учрашувларда ҳам қўллаб-қувватлаб, жамоамиз учун қайғурган барча мухлисларга ўз миннатдорчилигимни билдираман ва уларга соғлиқ ҳамда омад тилайман.\nЎйин борасида тўхталадиган бўлсам, гарчи афсусланарли бўлса-да, тан олиш керак, ҳаққоний тарзда мағлубиятга учрадик. Боиси, захирадаги ёш футболчиларимизнинг савиялари “Локомотив” футболчилариники сингари юқори даражада эмас. Бунга ўзинглар ҳам учрашув давомида гувоҳ бўлдинглар.\nЖамоамизда таркиб борасида борасида муаммолар бор. Бу муаммо мен “Навбаҳор”га келган илк кунимдан мавжуд ва сабаби менга қоронғу.\nШундай бўлса-да, қўл остимдаги ўйинчилар ўзларининг энг яхши жиҳатлари ва иштиёқларини намойиш эта олишди. Аммо иштиёқнинг ўзи билан футбол ўйнаб бўлмайди ва улар ҳам темир эмас, инсон. Айрим пайтларда уларнинг ўйинларида ҳам пасайиш юз беради.\nБугунги ўйинда Дилшод Жабборов ва Жаҳонгир Меҳмоновсиз ўйнашга мажбур бўлдик. Таркибимизда эса уларнинг ўринларини босадиган футболчилар мавжуд эмасди. Тўғри, бугун ёшлар жамоасининг 2 нафар вакили майдонга тушди ва улар ўзларини кўрсатишга ҳаракат қилишди. Лекин бу футболчилар асосий таркибда ўйнашга савия жиҳатидан тайёр эмаслар.\nКеласи йилдан ўйинчиларга нисбатан талаблар кучли бўлади ва жамоанинг олдига жиддий мақсад қўйилади. Бунинг учун эса таркибда яхши футболчилар бўлиши лозим.\nШундай бўлса-да, ўз шогирдларимга миннатдорчилик билдираман.\nАлбатта, мағлубият ўз номи билан мағлубият. Аммо бу бизга ва барчамизга сабоқ бўлди.\nГувоҳи бўлганингиздек, маҳоратли футболчилар кучли клубларда тўп суришлари шарт ва улар бутун мавсум давомида ўз савияларини намойиш этишлари лозим. Таркибда муаммолар бор жамоанинг эса юқори ўринлар учун кураш олиб бориши амри маҳол. Лекин йигитлар қўлларидан келганича, яхши ўйин намойиш этишди ва бунинг учун уларга катта раҳмат.\nКеласи мавсумда ҳам таркибимизда тўп сурадиган футболчилар бизннг талабларимизни билишади. Шунингдек, жамоамиз сафига қўшиладиган янги ўйинчиларга ҳам ўз талабларимизни қўямиз. Келаси йили “Навбаҳор”нинг олдига жиддий мақсадлар қўйилади ва бу мақсадни амалга ошириш учун эртаданоқ ишга киришиш лозим.\nЖамоа билан менинг яна бир йиллик шартномам бор. Албатта, келаси йили таркибни, барча позицияларни кучайтиришга ҳаракат қиламиз.\nЎзбекистон чемпионатининг савияси собиқ иттифоқ мамлакатлари орасида Россия ва Украина чемпионатидан кейин 3-ўринда туради. Майдонлар яхши ва сифатли бўлса, чемпионат савияси янада юксалади ҳамда футболчилар ҳам шундай майдонларда завқланиб тўп тепишади.\nЎз навбатида фурсатдан фойдаланиб, келаси мавсумда Наманганда ҳам сифатли майдон бўлишига интилаётган Наманган вилоят ҳокими Хайрулло Ҳайитбаевич Бозаров ва клуб раҳбариятига ўз миннатдорчилигимни билдираман.\nАзизбек Турғунбоевнинг жамоамизда қолиб, келаси мавсумда ҳам тўп суриши лозимлиги борасида клуб раҳбариятига айтганман. Менимча, Турғунбоев “Навбаҳор”да қолади.


Харри Кейн Англиянинг жаҳон чемпиони бўлишига ишонмоқда\n23 май, 2018, 10:35\nАнглия терма жамоаси ҳужумчиси Харри Кейн яқинлашиб келаётган ЖЧ-2018 ҳақида ўз фикрини билдириб ўтди. Унинг фикрича терма жамоаси мундиалда ғолиб чиқиши мумкин.\n“Биз жаҳон чемпионатида ғолиб чиқа оламиз деб ўйлайман. Лекин биз турнир фаворитлари қаторига кирмаймиз. Буни биламиз. Аммо, бу мавсумда “Ливерпул”ни ҳам Чемпионлар лигаси финалига қадар етиб боришини кутмаган эди, аммо улар уддалашди.\nМасалан Фергюсон давридаги “Манчестер Юнайтед”ни олсак, улар узоқ вақт ёш футболчилар билан АПЛда етакчилик қилишган. Биз ҳам ёшмиз, аммо бу ёшлик бизга доимо фойда келтиради демоқчи эмасман. Мен ғолиб чиқишимизга ишонаман ва бунинг учун барчамиз ҳаракат қиламиз. Бундан бошқа ҳар қандай натижа бизни қониқтирмайди”, - дейди Кейн.


Шаҳзода Гарри отаси ҳақидаги саволга жавоб бермади | Qalampir.uz\nШаҳзода Гарри отаси ҳақидаги саволга жавоб бермади\nОлам\t21 Апрель 17:08 3836\nБуюк Британия шаҳзодаси Гарри “Today” нашрига берган интервьюсида отаси ҳақида гапиришни хоҳламади.\nГарридан отаси шаҳзода Чарльз ва акаси шаҳзода Уильямни соғинган ёки соғинмаганлиги ҳақида сўралган. Ушбу саволга герцог ноаниқ жавоб берган.\n“Айни дамда бор эътиборимни шу йигитлар (“Енгилмас ўйини”да иштирок этаётган спортчилар бўлиши мумкин) ва уларнинг оилаларига қаратганман. Мен уларга қўлимдан келганини бераман. Умр бўйи улар билан қоладиган тажрибага эга бўлишларига ишонч ҳосил қилишни хоҳлайман. Менинг диққатим шу ерда. Бу ердан кетганимда, жуда соғинган оиламга эътибор қаратаман”, деган герцог.\nШаҳзода Гарри, шунингдек, рафиқаси Меган Маркл билан бувиси қиролича Елизавета II нинг Платина юбилейида қатнашиш-қатнашмаслик ҳақида ҳали қарор қилмаганини айтган.\n“Ҳали билмайман. Турли хил нюанслар, хавфсизлик муаммолари ва бошқа нарсалар мавжуд. Ҳозир мен болаларимни у билан таништиришга ҳаракат қиляпман”, деган герцог.\nМаълумот ўрнида, шаҳзода Гарри ва Меган Маркл жорий йил апрель ойининг ўрталарида қироллик оиласи аъзоларини зиёрат қилиш учун Лондонга ташриф буюрган. Айтилишича, Гарри ва унинг оиласининг ташрифидан ҳамма ҳам хурсанд бўлмаган. Шаҳзода Чарльз ҳам кенжа ўғлининг келганидан хафа бўлгани айтилмоқда.\nҲозирда шаҳзода Гарри рафиқаси ва икки фарзанди билан Санта-Барбара (АҚШ) шаҳрида яшайди. 2020 йилда Гарри ва унинг рафиқаси Меган Маркл қироллик оиласи билан келишган ҳолда “Зоти олийлари” унвонига ва SussexRoyal брендига бўлган ҳуқуқларидан маҳрум бўлиб, расмий қироллик вазифаларидан воз кечганликларини эълон қилганди.\n03 Июль 12:03 70738\n04 Июль 13:26 66092\n03 Июль 14:19 46512\n04 Июль 16:52 39058\n05 Июль 20:00 38711


Америкадаги ўзбеклар Обамани сайладилар\nБир минути кам президент деб кўрилаëтган Барак Обама Виржиниядаги сўнгги сайловолди учрашувларидан бирида.\nДунë сиëсий маданиятида бурилиш ясаши кутилаëтган 4 ноябр кунги АҚШ сайловларида асли ўзбекистонликлар ҳам қатнашмоқда.Уларнинг аксари ўз янги президенти этиб Барак Ҳусайн Обамани танлаганларини айтмоқдалар.\nДунё жамоатчилиги диққат билан кузатиб бераётган АҚШдаги президент сайловида Америка фуқаролигини олган ўзбеклар ҳам иштирок этмоқда. Америкалик ўзбеклар президентлик сайловида қайси номзодни қўллаб-қувватлаяпти?\nАмерика фуқаролигини олиб, АҚШда яшаётган ўзбеклар сони кўп бўлмаса ҳам, уларнинг аксари демократик партия номзоди Барак Обама учун овоз беришади.\nБиринчи суҳбатдошим ўзбек мухолифати ҳақидаги китоб муаллифи, социолог Баҳодир Файз, Барак Обама учун овоз беришини айтди. Унга кўра, ўзи танийдиган америкалик ўзбеклар ҳам Барак Обама учун овоз берди:\n- Бугунги сайловда мен танийдиган ўзбеклар¸ яъни Питсбургда яшайдиган Америка фуқаролигини олган ўзбекларнинг кўпчилиги Барак Обамага овоз беришди. Бу фақат ўзбеклар эмас, бошқа давлатлардан келган муҳожирлар, турклар, араблар, мусулмонлар ва умуман англо-саксон бўлмаган муҳожирлар, бундан ташқари Американинг ўзининг англо-саксон бўлмаган аҳолсининг кўпчилиги Барак Обама учун овоз беришди.\n- Ўзбекларнинг Барак Обама тарафдори бўлганлигининг асосий сабаби менимча оддий америкаликлар ва бошқа муҳожирлар каби иқтисодий сабаб деб ўйлайман.\nИккинчи сабаби, 8 йиллик Буш маъмурияти даврида кўчманчилик бюроларини қоғозбозликка жуда ҳам берилиб кетганлиги, кўчманчилик ишларини жуда ҳам қийинлаштириб юборганлиги, мусулмонларга, албатта бунинг ичига ўзбеклар ҳам киради, қарши қарашнинг салбий бўлишига олиб келганлиги сабабли Бушни унчалик ëқтиришмайди. Шу жумладан Маккейнни ҳам.\nЭнди Ўзбекистон, Марказий Осиë масаласида Маккейн диктаторлар билан, Ўзбекистонда ҳам диктатор ўтиргани учун, радикалроқ муомалада бўлиш тарафдори бўлса, яъни Маккейн унча мулоқотга яқин одам эмас, республикачиларнинг ўзи шунақа, лекин Барак Обаманинг сиëсати ҳар қанақа диктатор бўлса ҳам биз у билан мулоқот қилишимиз керак, бутун муаммолар шу билан ҳал бўлиши керак, деган дунëқараши бор. Бу Ўзбекистон учун, Сурия учун, Эрон учун бўлиши мумкин. Аммо умуман Барак Обаманинг дунëқарашини олдинги баҳсларда кўрадиган бўлсангиз, ҳар қанақа диктатор бўлсин, биринчи навбатда, биз дипломатик йўлларни қидиришимиз керак¸ алоқани узил-кесил кесиб ташламаслигимиз¸ яъни изоляция қилмаслигимиз керак, деган бир ëндашуви бор.\nПенсилвания штатида яшаётган америкалик бошқа бир ўзбек Саид аввалги суҳбатдош каби демократлар номзоди Барак Обамани қўллаб-қувватлашини айтди. У ўз қарорини бундай изоҳлади.\n- Бу ерда ўзбеклар асосан Обамани сайлаймиз дейишаяпти. Менимча Обама сайланади.\nОзодлик: Сиз ким учун овоз бермоқчисиз?\n- Обамага берган бўлардим.\n- Асосан иқтисодни яхшилайди-да. Кўплар менимча Обамага овоз бераяпти. Кўп жиҳатларда Обаманинг қарашлари яхши чиқаяпти.\nОзодлик: Обама айнан сизни нимаси билан ўзига жалб қилаяпти?\n- Асосан иқтисод тарафлама. Солиқлар бўйича айтгaн гаплари. Кейин урушни тўхтатаман дегани.\nОзодлик: Агар Обама сайланса, Америкадаги ўзбеклар ундан нима кутишаяпти?\n- Обама сайланса, асосан ҳозирги йўналиш ўзгариб, иқтисод анча яхши бўлади. Ишхоналарда иш бериш кўпаяди. Умумий маънода бир ўзгариш бўлади. Сиëсатни бошқача йўналишда олиб боради.\nПенсилвания штатида яшовчи яна бир америкалик ўзбек Алишер ҳам ўзбекларнинг аксари Барак Обама учун овоз беришини айтди.\n- Ўзбеклар ҳам Обамага овоз беришаяпти. Чунки ҳозир ҳамма масала иқтисодга тақалиб турганлиги учун Обамага овоз берамиз дейишаяпти. Обаманинг ҳақиқий иқтисодий режаси бор. Лекин Маккейнда режа бўлмади. Режалари бор лекин яхши эмас экан.\nОзодлик: Сизни Обама шахсан нимаси билан жалб қилди?\n- Обаманинг фалсафаси яхши. Иқтисодий режаси яхши ва у одамларга умид беради. У ташқи алоқаларга ҳам жуда кучли одам. У кўпинча гаплашаëтганда ўзига душман эмас¸ дўст ахтарадиган одам. Дебатларда ҳам “Эрон ва бошқа давлатлар билан гаплашиб борди-келдиларимизни яхшилашимиз керак. Қанақа бўлишидан қатъий назар гаплашишимиз керак” дейди. Маккейн бўлса, “Эрон президенти билан гаплашмайман. У билан олдиндан шарт қўйиб кейин гаплашаман” деяпти. Обама дипломатроқ усулда гаплашишга ҳаракат қилади. Обама президент бўлса, ҳамманинг иқтисоди кўтарилади-да.\nАйни пайтда АҚШнинг айрим штатларида президент сайлови ўтказилиши белгиланган кун, яъни 4 ноябрга қадар фуқароларга муддатидан олдин овоз беришга рухсат этилган. Муддатидан олдин овоз берганлар орасида мустақил таҳлилчи Абдуманноб Пўлатов ҳам бор.\nОзодлик: Шанба куни ким учун овоз бердингиз?\n- Барак Ҳусайн Обама учун.\n- Сабаби, менинг назаримда, албатта иккала номзод ҳам мукаммал эмас, лекин иккита номзод ичида Америка учун Барак Ҳусайн Обама ишонарлироқ.\nОзодлик: Америка фуқаролигини олган ўзбеклар ким учун овоз беради?\n- Менинг Америка фуқаролигини олган танишларим билан гаплашганлигим натижасидаги ўзимнинг тасаввурим шундан иборатки, деярли барча Барак Ҳусайн Обамага овоз беради.\nОзодлик: Нима сабабдан?\n- Бунинг сабаблари бир нечта. Биринчиси¸ Америка-Ўзбекистон муносабатларини олганимизда, сенатор Маккейн дунëни оқ-қора кўради. Ҳар ҳолда у президент Бушга яқин. У Ўзбекистонга сафар қилганида президент Каримов билан учрашмаган. У билан бирорта катта мулозим учрашмаган. Шундан кейин Ўзбекистон ҳукуматидан, Ўзбекистоннинг ҳозирги раҳбаридан норози бўлиб келган. Бу дегани Америка билан Ўзбекистон орасидаги муносабатлар озгина бўлса ҳам юмшатилаëтган пайтда¸ бу сенатор Маккейннинг ўзининг шахсий муносабати салбий таъсир қилиши мумкин.\nИккинчиси Американинг ташқи сиëсатида айниқса мусулмон мамлакатларига қилаëтган сиëсатида, асосан сенатор Маккейн Бушнинг ўша оқ-қора, дўст-душманга ажратиш сиëсатини давом эттиради. Барак Обама вазиятнинг қанчалик мураккаблигини тушунади. У мусулмон дунëси билан мулоқот қилиш кераклигини, фақат очиқдан-очиқ Америкага қарши курашаëтган душманлар билангина урушиш кераклигини кўпроқ тушунади. Шу нуқтаи-назардан америкалик ўзбекларнинг кўпчилиги мусулмон бўлгани учун улар бу масалада кўпроқ Барак Обамани маъқул деб билишади.\nЮқорида айтиб ўтганимиздек, АҚШнинг айрим штатларида президентлик сайлови белгиланган кун, яъни 4 ноябрга қадар фуқароларга муддатидан олдин овоз беришга рухсат этилган шу боис 30га яқин штатда тахминан 29 миллион фуқаро муддатидан олдин овоз берди. 2000 йилги президентлик сайловида овоз бериш ҳуқуқига эга фуқароларнинг 15 фоизи, 2004 йилги сайловда 22 фоизи муддатидан олдин овоз берган эди.\nАҚШ президенти лавозими учун ўтказилаётган ҳозирги сайлов аввалгиларидан ҳар жиҳатдан кескин фарқ қилади. Чунки бу сайлов ҳозирда дунё, қолаверса, АҚШда иқтисодий жиҳатдан мураккаб вазият юзага келган пайтда ўтказилмоқда. Дунёдаги энг йирик иқтисодиётга эга бўлган АҚШнинг 44-президенти бўлиш учун иқтидордаги Республикачилар партияси номзоди 72 яшар сенатор Жон Маккейнга қарши Демократик партия номзоди ёш ва шижоатли 47 яшар сенатор Барак Обама бир неча ойдан бери сайловолди кампанияси олиб борди. Президентликка даъвогарлар ўртасида сайловчилар овози учун қизғин кураш сўнгги дақиқагача давом этди.\nАҚШда сайлов участкаларининг аксари 4 ноябр куни Тошкент вақти билан 16да очилди. Овоз бериш чоршанба куни Тошкент вақти билан 11:00да Аляскадаги охирги сайлов участкаси ёпилиши билан тугайди.\nАҚШдаги сайловлар тадқиқот маркази маълумотига кўра, бу йилги президентлик сайловида овоз бериш ҳуқуқига эга фуқароларнинг 73,5 фоизи рўйхатдан ўтган.\nБунинг эса¸1920 йилда аёл фуқаролар овоз бериш ҳуқуқини қўлга киритганидан бери АҚШ тарихида қайд этилган энг юқори кўрсаткич экани айтилмоқда.


2020 йилда Термиз шаҳрида ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш тўғрисида\n7292 Хокимият города Термез 04/09/2019 19/09/2019 0\n2019 йил “___” сентябрь _______ Термиз шаҳри\nЎзбекистон Республикаси “Аҳолини иш билан таъминлаш тўғрисида”ги Қонунининг 17-моддаси ҳамда Ўзбекистон Республикаси Вазирлар Маҳкамасининг 2017 йил 5 декабрдаги 965-сон қарори билан тасдиқланган “Ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш ва заҳирага қўйиш тартиби тўғрисида”ги Низомнинг 10-банди ижросини таъминлаш мақсадида\n1. Шаҳардаги мулкчилик шаклидан қатъий назар ходимларнинг рўйхатдаги ўртача сони 20 нафар кишидан ортиқни ташкил этадиган ташкилотлар сонидан келиб чиқиб, Термиз шаҳрида ижтимоий муҳофазага муҳтож ва иш топишда қийналаётган шахслар учун 352 та иш ўринлари банд қилинганлиги жумладан:\nўн тўрт ёшгача болалари бўлган ва ногирон болалари бўлган ёлғиз ва кўп болали ота-оналар учун 28.1 фоиз (99 киши);\nумумий ўрта ва ўрта махсус, касб-ҳунар таълими муассасаларини тамомлаган ёшлар, шунингдек, олий таълим муассасаларининг давлат грантлари бўйича таълим олган битирувчилари учун 56.5 фоиз (199 киши);\nсафарбарлик чақируви заҳирасида хизматни ўтаган ва Ўзбекистон Республикаси Қуролли Кучлари сафларидан муддатли ҳарбий хизматдан бўшатилган шахслар учун 7.6 фоиз (27 киши);\nногиронлар учун 0.2 фоиз (1 киши);\nпенсияолди ёшидаги шахслар учун 1.9 фоиз (7 киши);\nжазони ижро этиш муассасаларидан озод қилинган ёки суднинг қарорига кўра тиббий тусдаги мажбурлов чоралари қўлланилишидан озод қилинган шахслар учун 5.1 фоиз (18 киши);\nодам савдоси қурбонлари учун 0.2 фоиз (1 киши) миқдорида иш ўринлари заҳираси корхона ва ташкилотлар кесимида белгиланганлиги иловага мувофиқ тасдиқлансин.\n3. 2020 йилда Термиз шаҳрида ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш бўйича корхона ва ташкилотлар кесимида иш ўринларини ташкил этиш рўйхати иловага мувофиқ тасдиқлансин.\n7. Термиз шаҳар Аҳоли бандлигига кўмаклашиш маркази (И.Холов) беш кун муддатда ушбу қарорнинг 1-бандида кўрсатилган ташкилотлар раҳбарларининг эътиборига етказсин ва ушбу қарор бажарилиши устидан назоратни таъминласин.\n8. Термиз шаҳар ҳокимининг 2018 йил 28 сентябрдаги Қ-2467-сон қарори, ушбу қарор расман эълон қилинган кундан бекор қилинсин.\n10. Ушбу қарорни ижросини назорат қилиш шаҳар ҳокимининг биринчи ўринбосари Ғ.Эламанов зиммасига юклансин.


Англиянинг бир қанча мактаблари чўчқа гўштини ўқувчилар таомномасидан чиқариб ташламоқда\nАнглиянинг аксар мактаблари ўзларининг миллий маданиятларига, анъаналарига ва диний ақидаларига таянган ҳолда чўчқа гўштини ўқувчилар таомномасидан чиқариб ташлаяпти.\nЛондон яқинидаги Харинджей шаҳарчасида учун “таркибида чўчқа гўшти бўлган, ҳамда истеъмол қилишга бўлмайдиган озиқ-овқатлар рўйҳати” қўлланмаси чоп этилди.\nМактаблар раҳбарияти аллақачон тушликда чўчқа гўштли сосиска ва колбаса маҳсулотлари қўймасликка розилик билдиришган. Мактабларга тушлик етказиб берувчи фирмалардан бири «Пабулум»нинг айтишича, 48 мактабнинг 20 тасига чўчқа гўшти келтирилмаяпти. Яна бир қатор шаҳарларда ҳам чўчқа гўшти истеъмолига қарши чиқаётган мактаблар кузатилмоқда.\nМасалан: Лютонда 57 мактабдан 23 таси, Брэдфордда 160 мактабдан 24 таси, Ньюхэм (Лондон шарқи)да 75 мактабдан 25 таси, Тауэр Хэмлетс (Лондон шарқи)да 90 мактабдан 85 таси чўчқа маҳсулотларидан бош тортган.\nАммо, мазкур ҳолатга эътироз билдираётганлар ҳам учраб турибди. Жумладан, консерватор Филипп Дэвиснинг фикрича:\n“Тўғри, ўқувчиларнинг чўчқа гўшти ейиш ёки емасликни танлаш ихтиёри бўлгани яхши. Лекин, мактабнинг батамом шу ишга мажбурлаш тўғри эмас”...\nЎз ўрнида мусулмон ва яҳудийлар ҳам ушбу ҳолатга муносабат билдириб ўтганлар. Ва “ўзларининг мана шу таъқиқлаш ишига алоқалари йўқлигини” таъкидлашган.\n“Давлат мактабларидаги мусулмонларнинг талаблари” баённомасида Англия Мусулмонлари уюшмаси фақатгина\n“ҳалол ва ҳалол бўлмаган маҳсулотларни алоҳида-алоҳида берилишини” сўраган.


ССВ: COVID-19 билан боғлиқ энг паст кўрсаткич қайд этилди\n25 ноябр 2020, Тошкент вақти: 11:15\nЎзбекистон Соғлиқни сақлаш вазирлиги 21 август куни мамлакатда 381 кишида коронавирус аниқланганини маълум қилди.\nВазирликка кўра, бу сўнгги бир ярим ой ичидаги энг паст кўрсаткичдир. Касалланганларнинг аксари Тошкент шаҳрига тўғри келмоқда.\nТошкентда бир кунда 227 кишида коронавирус аниқланган.\nЯнги ҳолатлардан сўнг Ўзбекистонда коронавирусга чалинганлар сони 38074 нафарга етди.\nСоғлиқни сақлаш вазирлиги маълумотига кўра, коронавирусдан ўлганлар 271 нафарни ташкил этмоқда.


Тошкент шаҳри. Ҳаво ўзгариб туради, кечга томон бироз ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 15-17 даража илиқ, кундузи 28-30 даража иссиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 19-24 даража, кундузи 28-33 даража иссиқ бўлади.\nБухоро ва Навоий вилоятлари. Ҳаво ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 19-24 даража, кундузи 27-32 даража иссиқ бўлади.\nТошкент, Сирдарё, Жиззах ва Самарқанд вилоятлари. Ҳаво ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 14-19 даража илиқ, кундузи 25-30 даража иссиқ бўлади.\nҚашқадарё ва Сурхондарё вилоятлари. Ҳаво ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 19-24 даража, кундузи 28-33 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 14-19 даража илиқ, кундузи 30-35 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 9-14 даража, кундузи 15-20 даража илиқ бўлади.


Бўлим бошлиғи: Лутфуллаев Пўлатхон Мухибуллаевич\nТелефон: 998 69 2270445, 2270144 Мобил: 998 90 7400192\nФакс: 998 69 2270445, 2270144\nУниверситетнинг халқаро алоқалар бўлими 2010 йилда қайта ташкил этилган. Шу вақт мобайнида НамДУнинг халқаро доирада ўз стратегияси ва режалари шаккллантирилди ва унинг мақсад ва вазифалари белгиланди. Ушбу бўлим университетда халқаро алоқаларни ривожлантиришга, кадрлар тайёрлаш жараёнини такомиллаштиришда ҳамда ўқув-услубий ва илмий тадқиқот ишларида жаҳон тажрибасидан самарали фойдаланиш мақсадида ташкил қилинган.\nХалқаро алоқаларни кенгайтириш орқали НамДУда юқори сифатли таълим ва замонавий ўқув жараёнини ташкил этишга кўмаклашиш;\nХалқаро алоқалар соҳасида НамДУни Республика олий ўқув юртлари орасида етакчилар қаторидан ўрин олишда кўмаклашиш.\nНафақат мамлакат балки халқаро миқёсда ҳам НамДУнинг уқув ва илмий рейтинг даражаларини юқорилашга ёрдам бериш;\nХорижий оилй таълим муассасалари, илмий тадқиқот марказлари, малака ошириш институтлари, таълим ва тарбия ишлари билан боғлиқ бошқа ташкилотлар билан ҳамкорликни йўлга қўйиш;\nEнг сўнгги ўқув ва илмий тажрибаларни ўрганиш ва уларни таълимга тадбиқ этиш;\nТалаба ва ўқитувчи ходимларни дунёнинг нуфузли таълим муассасаларида тажриба орттириш ва стажировка ўташи учун ташкилий ишларни мувофиқлаштириш ва бошқариш;\nБундай мақсадларни амалга ошириш пировардида таълим сифатини оширишга хизмат қилади.\nБўлимнинг асосий вазифа ва функсиялари:\nОзбекистон Республикаси Олий ва ўрта махсус таълим вазирлигининг халқаро алоқаларга доир буйруқлари, модемномалри, кўрсатмаларини бажарилиши ва ижросини таъминлайди;\nЎзбекистон Республикаси Ташқи ишлар вазилиги томонидан юбориладиган хатлар ва кўрсатмалар ижросини таъминлайди ва ҳисоботлар тайёрлайди;\nЎзбекистондаги аккредитатсиядан ўтган дипломатик корпуслар, ваколатҳоналар, донор ташкилотлар билан муносабатларни ўрнатади ва ривожлантиради.\nНамДУ билан хорижий олий ўқув юртлари ва илмий тадқиқот марказлари ўртасида ўрнатилаётган алоқаларни шартнома, меморандум, баённома, келишув асосида белгиланган тартибларга мувофиқ расмийлаштиради, ва бажарилишини назорат қилади;\nУниверситетга ташриф буюрувчи хорижий мутахассислар, академик ходимлар ва ҳамкор вакилларнинг фаолиятини мувофиқлаштиради;\nТаълимни ривожлантиришга қаратилган хорижий сармояларни жалб этиш ишларини олиб боради;\nУниверситетнинг илмий тадқиқотчилари, докторантлари, профессор ва ўқитувчи ходимлари, талабалари учун таълим грантлари ва илмий тадқиқодлари учун фонд маблағларини олиш учун танловда иштирок этишларига кўмак беради ва уларга йўл йўриқ кўрсатади;\nУниверситетнинг илмий тадқиқотчилари, докторантлари, профессор ва ўқитувчи ходимлари, талабалари чет эл хизмат сафарларига боришлари учун ҳужжатларни расмийлаштиришда кўмак беради ва мувофиқлаштиради;\nУниверситетнинг илмий тадқиқотчилари, докторантлари, профессор ва ўқитувчи ходимлари, талабаларининг илмий ва академиc салоҳиятини ошириш учун Ўзбекистон Республикаси Президентининг “ИСТEДОД” жамғармаси, DAAD, ITEC, MTCP, SCP, TCDC, Erasmus Mundus, SIDA, JICA, KOICA, UNECO ва бошқа халқаро ташкилот ва таълим фондлари танловларида иштирокини мувофиқлаштиради.


Тиббий хизмат кўрсатиш сифатини ошириш ва соҳада коррупция ҳолатларини олдини олиш борасидаги тадбирлар самараси — Teletype\nТиббий хизмат кўрсатиш сифатини ошириш ва соҳада коррупция ҳолатларини олдини олиш борасидаги тадбирлар самараси\nСоғлиқни сақлаш тизимида коррупцияни олдини олиш бўйича ўтказилган Республика идоралараро комиссияси йиғилиши қарори ижроси Фарғона вилоят прокуратураси органлари томонидан алоҳида назоратга олинган.\nНазорат тадбирлари давомида:\n- Тиббиёт муассасаларида коррупция ҳолатларини олдини олиш ва шаффофликни таъминлаш бўйича 71 та назорат кузатув камералари ҳамда 249 та ахборот бурчаклари ўрнатилиши таъминланди;\n- пуллик тиббий хизмат кўрсатишдан тушган пул маблағларининг кирим қилиниши бўйича назорат кучайтирилди, ҳар бир муассасада жамоатчилик назорати ташкил қилинди, кунлик тушум ва сифатли тиббий хизмапт кўрсатиш бўйича ишчи гуруҳлар тузилди.\nНатижада пулли хизмат кўрсатишдан 2020 йил январь ойида 2019 йил декабрь ойига нисбатан 996 млн. сўм кўп пул маблағлари кирим қилинишига эришилди.\nШу билан биргаликда, ўрганишларда айрим тиббиёт муассасалари мансабдор шахслари томонидан пулли хизмат кўрсатишдан тушган пул маблағлари талон-торож қилинганлиги ҳолатлари ҳам аниқланиб, ушбу ҳолатлар юзасидан 2 та жиноят иши қўзғатилди ва жавобгарликнинг муқаррарлиги таъминланди.\n- дори-дармон воситаларидан мақсадли фойдаланилиши юзасидан 44,6 млн. сўмлик камомад, 491 млн. сўмлик эҳтиёждан ортиқча воситалар фойдаланилмасдан келинаётганлиги, 7,4 млн. сўмлик дори воситалари мақсадли ишлатилмасдан йўқ қилинганлиги аниқланиб, қонун бузилиши ҳолатлари юзасидан жойларга 9 та тақдимнома киритилди, 10 нафар шахслар интизомий, 10 нафари эса маъмурий жавобгарликка тортилди.\n- аҳолини репродуктив саломатлигини сақлаш, оналик ва болаликни ҳимоя қилиш, юқумли касалликлар ҳар бир туман ва шаҳарда оилавий ҳамда қишлоқ врачлик поликлиникалари кесимида ўрганилмоқда.\nҲозирги кунга қадар аниқланган қонун бузилиши ҳолатларини бартараф қилиш бўйича жойларга 6 тақдимнома киритилди, 14 нафар шахслар интизомий жавобгарликка тортилди, 582 та юқумли касалликлар ўчоқларида дезинфекция тадбирлари ўтказилди.\n- муассасаларда озиқ-овқат маҳсулотларини мақсадли ишлатилиши ўрганилганида, 7,5 млн. сўмлик 188 кг гўшт маҳсулотлари ветеринария маълумотномаси ва хулосаси мавжуд бўлмасдан, 2,3 млн. сўмлик 84 кг озиқ-овқат маҳсулотлари истеъмол муддати ўтган ҳолда сотиб олинганлиги, 2 та тарозилар қиёсловдан ўтказилмаганлиги аниқланиб, ўрганишлар давомида ушбу ҳолатлар бартараф этилиши таъминланди.\n- тиббий-меҳнат экспертиза комисиялари томонидан коррупция ва сансалорлик ҳолатларини олдини олиш учун ҳудудда ногиронлик муддати тугаган 743 нафар шахсларга қайта ногиронлик белгиланиши масаласини қонунда кўрсатилган тартибда кўриб чиқиш назоратга олинди.\n- муассасаларда фаолият кўрсатувчи ўрта тиббиёт ходимларининг тўлиқ ставкага ўтказилиши юзасидан барча муассасалар томонидан йиллик иш режалари тасдиқланди, амалга оширилган ишлар натижасида 0.25 ставкадаги ходимлар сони 177 нафарга ҳамда 0.75 ставкадаги ходимлар сони 82 нафарга камайтирилишига эришилди.\n- 3 та тиббиёт муассасасида штат-смета ҳужжатларининг тўғри тузилганлиги ўрганилиб, 70 млн. сўмлик бюджет маблағлари мақсадсиз сарфланишининг олди олинди.\nБундан ташқари, вилоятда сурункали алкоголизм, гиёҳвандлик ёки заҳарвандликка мубтало бўлган ҳамда руҳий-асаб касалликлари билан “Д” назоратига олинган беморларнинг рўйхати шакллантирилиб, уларнинг 140 нафари даволаш учун ётқизилиши, 3 582 нафарига тиббий ёрдам кўрсатилиши таъминланди.\nХудди шунингдек, 5255 нафар узоқ муддатдан қайтган шахслар тиббий кўрикдан ўтказилиши таъминланиб, уларда аниқланган 5 та ОИВ, 1 та сил, 1 та тери таносил, 221 та бошқа касалликларни даволаш тадбирлари амалга оширилди.\nҲозирда вилоят прокуратураси органлари томонидан тиббий хизмат кўрсатиш сифатини ошириш ва соҳада коррупциянинг ҳар қандай ҳолатларини олдини олиш борасида тадбирлар давом эттирилмоқда.


ZEISS камерали Nokia 7 тақдим этилди: ажойиб дизайн қулай нархда! (+видео) - Terabayt.Uz\nZEISS камерали Nokia 7 тақдим этилди: ажойиб дизайн қулай нархда! (+видео)\nHMD Global компанияси келгуси йил намойиш қилиниши кутилаётган Nokia 7 смартфонини кутилмаганда бугун – 19 октябрда тақдим этди. Ўрта нарх тоифасидаги ушбу қурилманинг тақдимот маросими Хитойда бўлиб ўтди, деб ёзади GizmoChina.\nNokia 7 – мазкур компаниянинг шиша ва алюминий бирлашмасидан ясалган корпусга эга илк смартфонидир. Унинг орқа панели уч қатламли Gorilla Glass 3 3D-шишаси билан қопланган, унинг атрофини эса 7000 сериясидаги алюминий ром ўраб туради. Қурилма IP54 стандартига кўра намдан ҳимояланган.\nХудди ҳозирги флагман Nokia 8 каби, Nokia 7 ҳам дисплейнинг устки ва пастки қисмларида кенг ромга эга. Остки панелида сенсорли Android бошқарув тугмачалари жойлашган.\nТақдимот маросимида Nokia 7 икки хил – оқ ва қора рангларда намойиш этилган.\nNokia 7 смартфонининг техник хусусиятлари:\nДисплей: 5,2 дюймли, 1920x1080 пикселли Full HD IPS-экран;\nПроцессор: 8 ядроли Snapdragon 630;\nХотира: 4/6 ГБ тезкор ва 64 ГБ доимий;\nАсосий камера: f/1,8 диафрагмали ва икки тусдаги LED-чақноқли, 16 мегапикселли ZEISS объективи;\nОлд камера: f/2.0 апертурали, кўриш бурчаги 84 даражали, 5 мегапикселли объектив;\nАккумулятор: 3000 мА/соат, 9В/2А тезкор қувватлаш технологияси;\nЎлчамлари: 141,2 х 71,45 х 7,92 мм.\nNokia 7’нинг ўзига хосликларидан бири Dual-sight технологиясини қўллаб-қувватлашидир. У бир вақтнинг ўзида асосий ва олд камераларни баравар қўллаган ҳолда фото ва видео тасвирга олиш имконини беради. HMD Global бундай видеороликларни «Bothies» деб номлаган.\nСмартфондаги OZO технологияси «360-даражали» овоз ёза билади.\nШунингдек, Nokia 7 орқа панелида бармоқ изи сканерига, USB-C портига, 3,5 миллиметрлик қулоқчин тирқишига ва LTE-модемига эга. У симсиз алоқанинг Wi-Fi 802.11ac, Bluetooth v5.0, NFC ҳамда GPS интерфейсларини қўллаб-қувватлайди.\nЧиқиш вақти ва нархлари\nNokia 7 ўз «ватани» – Хитойда 24 октябрдан сотувга чиқади. Унинг 4 гигабайт ҳажмли тезкор хотирага эга моделига 2499 юань (тахминан 377 АҚШ доллари), тезкор хотираси 6 гигабайтлик ҳажмга эга талқинига эса 2699 юань (тахминан 407 доллар) нарх белгиланган.\nМана, қуйида смартфонни «жонли» видеода кўришингиз мумкин:\nСмартфоннинг глобал савдоси қачон бошланиши ҳақида ҳозирча маълумот берилмаган.\n#Zeiss #Android смартфон #хабарлар #янги технологиялар #Nokia 7


Эхуд Ольмерт муддатидан аввал озодликка чиқарилди\n10:25 / 02.07.2017\nИсроил собиқ бош вазири Эхуд Ольмерт муддатидан аввал озодликка чиқарилди. «Гаарец» нашрининг хабар ёзишича, коррупцияда айбланиб, 2016 йил февралида 18 ойга қамалган собиқ сиёсатчи 16 ойни қамоқда ўтказгач, шартли равишда озод қилинган, шартлар маълум қилинмаган.\nУ жазони Тель-Авивдан 20 км масофадаги "Маасиягу" қамоқхонасида ўтаётганди. Ўтган ҳафтада у кўкрак соҳасидаги оғриқ туфайли шифохонага тушганди. У шифохонада бир неча кун ётди, бу вақтда исроиллик сиёсатчилар 71 ёшли сиёсатчининг давлат олдидаги хизматларини инобатга олган ҳолда озод этишни сўрашди.\nОльмерт 2006 йилдан 2009 йилгача Исроил бош вазири бўлган, у 2014 йил майида порахўрлик учун олти йиллик қамоқ жазосига ҳукм қилинган эди. У Қуддус (Иерусалим) мэри лавозимини эгаллаб турган пайтида Holyland турар-жой мажмуаси қурувчиларидан 144 минг доллар, яна бошқа иш бўйича эса 17 минг доллар пора олгани аниқланган. 2015 йил декабрида суд унинг апелляциясини кўриб чиқиб, жазо муддатини 1,5 йилгача камайтирган, шу билан бирга Ольмерт Исроил тарихида қамоққа олинган илк бош вазир бўлганди.\nИсроил тарихида энг катта коррупция можароларидан бирига айланган Holyland иши бўйича айблов Ольмертга 2012 йил январида қўйилган эди. Бу иш бўйича яна тўққиз киши айбдор деб топилган, уч киши оқланган.\nОльмерт партиядоши Ариэль Шарон комага тушгач, ҳукуматга раҳбарлик қилган ва 3 йил ўтиб, ўрнини Бинямин Нетаняҳуга топширганди. У бош вазирлик қилга вақтда сўл-марказ сиёсатчи сифатида фаолият кўрсатиб, Сурия ва Фаластин билан тинч музокаралар жараёнига барҳам берган, исроилликлар ўта муваффақиятсиз чиққан деб ҳисобловчи Иккинчи Ливан урушини бошлаган ҳамда Ғазо бўлагига юриш қилиб, мингдан ортиқ фаластинликнинг ўлдирилишига сабаб бўлганди.


Ўзбекистон Республикаси Адлия вазирлиги - Давлатнинг тадбиркорлик фаолиятида иштироки: стратегик ёндошувни ишлаб чиқиш зарурияти\nОхирги янгиланиш : 15.07.2020\n13:30:24 (GMT +5), Чр, 15 июл 2020\n14 июль 2020 19:05:00 Аҳамият беринг\n14 июль 2020 11:16:00 Аҳамият беринг\n10 июль 2020 15:21:00\nДавлатнинг тадбиркорлик фаолиятида иштироки: стратегик ёндошувни ишлаб чиқиш зарурияти\nМамлакат иқтисодиёти яхшиланишида рақобат муҳитининг ўрни нақадар муҳимлиги ҳақида етарлича ёзилган, гапирилган.\nМуаллиф : Адлия вазирлиги масъул ходими Х.Мелиев\nМамлакат иқтисодиёти яхшиланишида рақобат муҳитининг ўрни нақадар муҳимлиги ҳақида етарлича ёзилган, гапирилган. Бироқ мамлакатимизда ҳақиқий рақобат муҳитини шакллантириш, кафолатлаш учун ҳали кўп ишларни қилишимиз зарур. Соғлом рақобат муҳитини шакллантиришда давлатнинг иқтисодий ва тадбиркорлик фаолиятидаги иштироки принциплари, шартлари қайта кўриб чиқилиши ва қонун даражасида аниқ-тиниқ қилиб мустаҳкамланиши зарур. Бу борада муайян қоидалар белгиланган.\nҲаракатлар стратегиясининг устувор йўналишларидан бири иқтисодиётда давлат иштирокини камайтириш ҳисобланади. Бу йўналишда давлат мулкини хусусийлаштиришни янада кенгайтириш ва унинг тартиб-таомилларини соддалаштириш, хўжалик юритувчи субъектларнинг устав жамғармаларида давлат иштирокини камайтириш, давлат мулки хусусийлаштирилган объектлар базасида хусусий тадбиркорликни ривожлантириш учун қулай шарт-шароитлар яратиш режалаштирилган.\nДавлат тадбиркорлигининг ўзига хос жиҳатлари нимада?\nМаълумки, давлатнинг тадбиркорлик фаолиятида иштирок этиши амалда унинг фуқаролик-ҳуқуқий муносабатларда қатнашишини билдиради. Фуқаролик кодексининг 79-моддасига кўра, давлат фуқаролик қонун ҳужжатлари билан тартибга солинадиган муносабатларда бошқа иштирокчилар билан баравар қатнашади. Яъни бу жараёнда давлат ва тадбиркорлик муносабатларининг бошқа иштирокчилари тенглиги қонунан мустаҳкамлаган.\nХусусий мулкка асосланган корхоналардан фарқли равишда иқтисодий фаолиятнинг иштирокчиси сифатида давлатнинг асосий мақсади нафақат фойда кўриш, балки оммавий ҳуқуқ субъекти сифатида ижтимоий-иқтисодий вазифаларни ҳал этиш, жумладан, аҳолининг яшаш даражасини кўтариш, камбағалликни қисқартириш, инновацияларни рағбатлантириш, самарали институтларни ташкил этиш кабилар ҳам ҳисобланади.\nДавлатнинг тадбиркорлик фаолияти билан фаол шуғулланишига қаршилар ва унинг тарафдорлари ўртасида мунозаралар доимий тарзда давом этиб келмоқда. Давлатнинг тадбиркорлиги масаласи давлат активлари, хусусан давлат корхоналари, уларни бошқариш масалалари билан чамбарчас боғлиқ.\nЎзбекистонда давлатнинг иқтисодиётдаги иштироки қандай?\nДавлат активларини бошқариш агентлиги маълумотларига кўра давлат иштирокидаги корхоналар сони қарийб уч мингтани (2965) ташкил этади. Давлат корхоналари сони эса 1700 тадан ошиқ.\nЖорий йилнинг февраль ойида Давлат активларини бошқариш агентлиги томонидан жамоатчилик муҳокамасига “Иқтисодиётда давлат улушини қисқартиришга доир қўшимча чора-тадбирлар тўғрисида”ги Ўзбекистон Республикаси Президентининг қарори лойиҳаси тақдим этилди. Лойиҳада хусусий секторга давлат улушлари тўлиқ сотиладиган 1 111 та корхона ва 15 та давлат кўчмас мулк объектлари рўйхатлари келтирилган.\nБиргина Транспорт вазирлиги ҳузуридаги Автомобиль йўллар қўмитаси тизимида 200 дан зиёд (!) лойиҳалаш, қуриш, таъмирлаш, реконструкция қилиш билан шуғулланувчи ДУКлар фаолият юритади.\nУшбу ДУКларнинг аксарияти хусусий секторда кенг салоҳиятга эга корхоналар фаолияти билан деярли бир хил. Бундан ташқари, ДУКларга эксклюзив имтиёзлар берилаётганлиги хусусий секторнинг ривожланиши ва рақобат қилишига тўсқинлик қилмоқда.\nМисол учун, “O‘zmedimpeks” ДУК барча солиқлардан (ҚҚСдан ташқари). “Тоза ҳудуд” ДУК ҳамда “Махсустранс” ДУК ер солиғи ҳамда давлат мақсадли жамғармаларига мажбурий ажратмаларни тўлашдан (ЯИТдан ташқари) озод қилинган.\nЮқоридагилардан кўриниб турибдики, давлат иштирокидаги корхоналарни сони ва салмоғини камайтириш ҳамда иқтисодиётда давлат иштирокини сусайтириш муҳим вазифа бўлиб, унинг муваффақиятли амалга оширилишига мамлакатимизнинг келгуси иқтисодий ривожланиши узвий боғлиқ.\nБироқ буни қандай амалга ошириш керак? Қайси йўлдан борилса, давлат ва халқ манфаатларига зид бўлмайди, айни пайтда кўзланган мақсадга етилади?\nБу саволларга жавоб бериш учун бироз маърифий чекиниш қилиб, жаҳон тажрибасига назар солиш керак.\nХорижда давлат тадбиркорлиги масаласи\nРивожланган хорижий давлатларда ҳам йирик давлат корхоналари ва давлат улуши мавжуд компаниялар фаолият кўрсатади. Масалан АҚШ, Буюк Британия, Япония, Канада, Италия, Корея, Ҳиндистон давлатлари қонунчилигида “давлат корпорацияси”нинг ҳуқуқий мақоми белгиланган ва бундай тузилмалар узоқ даврдан бўён фаолият кўрсатиб келмоқда.\nМисол учун учун дунёга машҳур “Airbus Group”, “Renault”, “France Télécom (Orange)”, “GDF Suez (ENGIE)”, “EDF” француз компанияларида давлат улуши мавжуд. Франция 2008-2009 йиллардаги жаҳон молиявий-иқтисодий инқирозидан кейин иқтисодиётда давлат таъсирини кучайтиришга қаратилган сиёсат юритди. Миллий статистика ва иқтисодий тадқиқотлар институтининг маълумотларига кўра 2014 йилда француз давлати 1444 компанияни назорат қилиб турган.\nИқтисодий фаолиятда давлат аралашувини камайтириш учун ривожланган давлатларда “Yellow Pages Rule” тамойили жорий этилган.\nУнга кўра, хусусий сектордаги у ёки бу фаолият турини давлат улуши мавжуд ташкилотлар такрорлашига, яъни шу соҳа ва йўналишларда давлат корхоналари ташкил этилиши ва фаолият юритишига йўл қўйилмайди.\nБизда ҳам иқтисодий фаолиятда давлат аралашувини камайтириш учун ривожланган давлатларда кенг қўлланадиган “Yellow Pages Rule” тамойилини жорий этиш мақсадга мувофиқ бўлади.\nПандемия даврида хусусийлаштириш\nДавлат активларини сотиш, хусусийлаштириш соҳасидаги амалий қадамлар давлатнинг тадбиркорлик фаолияти бўйича стратегик ёндашуви шакллантириб бўлингач, яъни мақсадга мувофиқлик, иштирок этиш лозим бўлган соҳалар кўлами сингари масалалар ҳал этилгандан сўнг амалга оширилиши лозим.\nИнқироз шароитида бу масала янада долзарблашди.\nАйрим иқтисодчилар тарафидан давлат корхоналарини, мулкини максимал даражада хусусийлаштириш, бунда керак бўлса “0” қийматда бўлса ҳам сотиш ҳақида фикрлар янграмоқда. Бу фикрга қўшилиб бўлмайди. Сабаби фойда келтириб турган, истиқболда ҳам фойда келтирадиган корхоналар ва мулкларини давлат ўзида ушлаб туриши мақсадга мувофиқ. Бозор иқтисодиётида шароитида ҳар қандай мулкдор ўз мулкини сотишдан олдин бунга тайёргарлик кўради, яъни мақбул нархда сотиш учун керакли тадбирларни бажаради. Худди шундай, давлат ҳам мулкдор сифатида ўз активларини сотишдан аввал ушбу активларни баҳосини кўтаришга, тажрибали ва ишончли, иқтисодий бақувват инвесторларни келишини кутишга ҳаракат қилиши зарур ҳисобланади. Зеро шундагина, сотиладиган давлат активи умумий иқтисодий фаровонликка ўз фойдасини беради. Агар, 90-йиллардаги хусусийлаштириш натижаларини таҳлил қиладиган бўлсак, ўша даврда сотилган кўпгина активлар иқтисодий оборотдан чиқиб кетганлигини, кўпгина корхоналар ускуналари металл чиқит сифатида сотилиб, ер майдонларига эса уй-жойлар қурилган ҳолатларни кўриш мумкин. Бундан шундай хулоса келиб чиқадики, актив реал баҳоси ҳамда ҳақиқий иқтисодий инвестор йўқ ҳолатда давлат активини сотиш самара бермайди.\nПандемия даврида потенциал, айниқса хорижий инвесторларнинг мулк сотиб олишга бўлган қизиқиши камайган. Ўз навбатида жаҳондаги инқироз давлат мулки баҳосига ҳам салбий таъсир этди. Жаҳон иқтисодиётида инқироз ҳолати узоқ муддат давом этиши эҳтимолини ҳисобга олган ҳолда давлат активларини сотиш масаласида шошмаслик зарур.\nМасалан, Украина давлат мулки фонди COVID-19 пандемияси шароитида молия бозорларида рўй бераётган жараёнлар туфайли катта ҳажмли объектларни хусусийлаштиришни тўхтатиб қўйди. Украина пандемия туфайли юзага келган инқироз барҳам топгач бу жараённи давом эттирмоқчи.\nУмуман, тарихга назар ташласак, инқирозлар даврида давлатнинг иқтисодий жараёнларга аралашуви фаоллашган. Айнан давлат иштироки фаол бўлган мамлакатлар иқтисодий инқирозлардан камроқ талафот билан чиққанлар.\nБир сўз билан айтганда, кечувда отни алмаштирмайдилар. Яъни пандемия шароитида давлат мулкини хусусийлаштириш жараёнларини ортиқча жадаллаштирмаслик, бу масалада қарор чиқаришда чуқур таҳлиллар асосида, етмиш марта ўлчанган, халқ фикри ҳисобга олинган, барча “плюс ва минуслар” тарозига қўйилиши лозим.\nУмуман, давлат тадбиркорлиги масаласи ҳуқуқий ва иқтисодий жиҳатдан чуқур тадқиқотлар амалга оширишни, ҳуқуқий асосларини такомиллатиришни талаб қиладиган мавзу. Давлатнинг тадбиркорлик фаолияти билан шуғулланиш шартлари, шакллари ва хусусиятларини аниқ белгилаб берадиган, тартибга соладиган қўшимча қонун ҳужжатларини қабул қилишни даврни ўзи тақозо қилмоқда. Бунда “Тадбиркорлик фаолияти эркинлигининг кафолатлари тўғрисида”ги Қонунга ўзгартириш ва қўшимчалар киритиш, давлатнинг тадбиркорлик фаолиятида иштирок этиш стратегияси лойиҳасини ишлаб чиқиш ва қабул қилишни тезлаштиришимиз зарурият бўлиб қолмоқда.


ҚР Президенти Туркий сармоявий фондини ташкил этиш муҳимлигини таъкидлади NUR-SULTAN. Kazinform – Қозоғистон Президенти Қасим-Жомарт Тоқаев Туркий тилли давлатлар ҳамкорлик кенгаши бош котиби Бағдат Амреевни қабул қилди, деб хабар беради Ақорда.\nНизомий Ганжавийнинг 880 йиллигига бағишланган халқаро конференция бўлиб ўтди NUR-SULTAN. Kazinform – Бугун Халқаро турк академияси ва Низомий Ганжавий номидаги халқаро маркази томонидан «Низомий Ганжавий - 880 йил: унинг дунё меросига қўшган ҳиссаси» қўшма халқаро конференцияси ташкил этилди. Бу ҳақида Kazinform Халқаро турк академиясига асосланиб хабар беради.\nҚозоғистонда 2025 йилга қадар таълим грантлари сони 50 фоизга кўпаяди NUR-SULTAN. Kazinform – Қозоғистонда 2025 йилга қадар давлат таълими грантлари сони 50 фоизга кўпаяди. Бу ҳақда бугун Ҳукумат йиғилишида ҚР Бош вазири Асқар Мамин маълум қилди, деб хабар беради Kazinform мухбири.\nҚозоғистоннинг 12 ҳудудида хусусий инвестицияларнинг ижобий ўсиши кузатилмоқда NUR-SULTAN. Kazinform – Қозоғистоннинг 12 ҳудудида хусусий инвестицияларнинг ижобий ўсиши кузатилмоқда. Бу ҳақда бугун Ҳукумат йиғилишида ҚР Миллий иқтисодиёт вазири Асет Ерғалиев маълум қилди, деб хабар беради Kazinform мухбири.\nҚозоғистонда 2 ой ичида 1,9 миллион квадрат метр уй-жой фойдаланишга топширилди NUR-SULTAN. Kazinform – 2021 йилнинг 2 ойида Қозоғистонда 1,9 миллион квадрат метр уй-жой фойдаланишга топширилди. Бу ҳақда бугун Ҳукумат йиғилишида ҚР Миллий иқтисодиёт вазири Асет Ерғалиев маълум қилди, деб хабар беради Kazinform мухбири.\nПандемияга – 1 йил: ҚР Президенти фақат вакцина орқали енгиш мумкинлигини айтди NUR-SULTAN. Kazinform – Дунёда коронавирус пандемияси бошланганидан бир йил ўтди, деб хабар беради Kazinform.\nҚозоғистонда мактабгача таълимнинг янги модели ишлаб чиқилади NUR-SULTAN. Kazinform – Қозоғистонда мактабгача таълимнинг янги модели ишлаб чиқилади. Бу ҳақда бугун Ҳукумат йиғилишида ҚР Таълим ва фан вазири Асхат Аймағамбетов маълум қилди, деб хабар беради Kazinform мухбири.\nНур-Султан шаҳрида халқаро миграция ҳақида китоб тақдим этилди NUR-SULTAN. Kazinform – Нур-Султон шаҳрида «Ватандошлар жамғармаси» ташаббуси билан ҚР Ташқи ишлар вазирлиги кўмаги билан рус ва қозоқ тилларида нашр этилган «Диаспора жамоаларининг ўзаро таъсири ва уларни қўллаб-қувватлашдаги халқаро тажриба» маълумотномасининг тақдимоти бўлиб ўтди, деб хабар беради Kazinform.\nҚР Бош Вазири иқтисодий ўсишни юқори баҳолади NUR-SULTAN. Kazinform – Февраль ойида Қозоғистон иқтисодиёти январь ойига нисбатан тезроқ ўсди. Бу ҳақда бугун Ҳукумат йиғилишида ҚР Бош вазири Асқар Мамин маълум қилди, деб хабар беради Kazinform мухбири.\nБу йил Қозоғистонда сармоявий фаоллик кузатилмоқда NUR-SULTAN. Kazinform – 2021 йилнинг 2 ойида Қозоғистоннинг кўплаб ҳудудларида сармоявий фаоллик кузатилмоқда. Бу ҳақда бугун Ҳукумат йиғилишида ҚР Миллий иқтисодиёт вазири Асет Ерғалиев маълум қилди, деб хабар беради Kazinform мухбири.\nБу йил Нур-Султан шаҳрида 16 мактаб қурилади NUR-SULTAN. Kazinform – Жорий йилда Нур-Султон шаҳрида 16та мактаб қурилади. Бу ҳақда Kazinform шаҳар ҳокими Алтай Кўлгиновнинг Instagram саҳифасига таяниб хабар беради.\nКоронавирус: Қозоғистоннинг бешта вилояти - «сариқ», иккита шаҳар - «қизил» зонада NUR-SULTAN. Kazinform – Қозоғистон ҳукумати ҳузуридаги Қозоғистонда коронавирус тарқалишининг олдини олиш бўйича идоралараро комиссияси Қозоғистон ҳудудларидаги эпидемиологик вазиятни баҳолаш матрицасини эълон қилди, деб хабар беради Kazinform Қозоғистонда коронавирус тарқалишининг олдини олиш бўйича идоралараро комиссиянинг Telegram-каналига таяниб.\nҚозоғистонда жуда совуқ бўлади NUR-SULTAN. Kazinform – Қазгидромет яқин кунларда Қозоғистонда ҳаво ҳарорати пасайишини маълум қилди, деб хабар беради Kazinform.\nҚозоғистонда 48 одам COVID-19 га ўхшаш пневмонияга чалинди NUR-SULTAN. Kazinform – Қозоғистонда пневмония билан касалланишнинг 48 та ҳолати ва 3 та ўлим ҳолати қайд этилди, 170 киши соғайиб чиқди, дея хабар беради Kazinform coronavirus2020.kzга асосланиб.\nЎтган бир кунда Қозоғистонда 752 кишида коронавирус аниқланди NUR-SULTAN. Kazinform – Қозоғистонда ўтган суткада 752 одам коронавирус инфекциясини юқтирганлиги маълум бўлди, деб хабар беради Kazinform coronavirus2020.kz сайтига таяниб.


Kutubxona - Anvar Obidjon. Xususiy koʻprikcha (hajviya) / Kiril\nSiz shu sahifadasiz: Anvar Obidjon. Xususiy koʻprikcha (hajviya) / Kiril\nАсар номи Хусусий кўприкча (ҳажвия)\nХусусий кўприкча (ҳажвия)\nҚатиқсотарлар маҳалласини қатиқсеварлар мавзесидан ажратиб турувчи ариқ устидаги ёғоч кўприкча пайшанбадан жумага ўтар кечаси олакўкиш рангга бўялиб, эрталаб унинг бўсағасида балиқчилар ғаровтаёғини эслатувчи ингичка шлакбаум ва ғўла курсида бабоқланиб ўтирган қўнғизмўйлов кимса пайдо бўлди. Қуёшнинг киприги узайган кезда катта сўмка кўтарган шогирд ҳам етиб келиб, «ассаломалайкў-ў-м, Қўшмат ака», дея қийшанглаб таъзим қилди.\n– Саломни чўзғиламай, тезроқ жойингга бор, – ғўданглади Қўшмат. – Одамларни кўниктиргунча ҳушёрроқ ишлашимиз керак. Йўталимни пойлаб тур. Қайси усулни қайси вақтда қўллашни чалкаштирворсанг, ишдан бўшайсан, Қорамирза.\nҚорамирза мунгли бурун тортиб, четга бурилди. Нарироқдаги буталар ортига ўтиб, сўмкадан олинган турли кийимларни алоҳида-алоҳида тахлашга тутинди.\nЭндигина нос чекишга тараддудланган Қўшмат охорли шляпа остида сўлқил-сўлқил одимлаб келаётган пўрим кишини кўриб, тиқинни қайтадан носқовоқнинг оғзига суқди-да, бирдан безрайиб, махфий ҳудуд соқчиси қиёфасига кирди. Тонгги манзарадан жузъий хато топгандек, уфққа норози кайфиятда кўз қадаб келаётган пўрим киши хиром поябзалини кўприкча яқинида кескин тўхтатди. Таажжубланиб қош чимирди. Чўнтагидан кўзойнак олиб, шлакбаумнинг ўртасига илиб қўйилган тахтачадаги «Аққа-баққа 10 сўм» деган ёзувни синчиклаб ўқигач, нигоҳини Қўшматга бурди:\n– Буни тагига етсак бўладими?\n– Хусусий кўприк бу. Олдин пули тўланади, кейин ўтилади.\n– Хусусий? Бунга ҳужжат борми?\nҚўшмат буталар томонга безовта қиялаб, қаттиқ йўталди, сўнг пўримга гап илмоқлади:\n– Бизда-ку ҳужжат бор. Локигин, ўзларида-чи? Бировни текширишга ҳаққингиз бўлса, кўрсатинг ҳужжатни.\nПўримнинг лаби асабий пирпираб, навбатдаги ҳамлага чоғланганида, чап қўлини бўйнига осиб, ўнг қўлида ҳасса ушлаган Қорамирза оқсоқланиб яқин келди:\n– Э, ҳорманг, акахон, – дея Қўшматга хушомадланди.– Илойим, кам бўлманг. Умрингиздан барака топинг.\nКейин, пўримга юзланиб, илгари бу кўприкча у дунёдаги қилкўприкдан ҳам хавфли бўлгани, яқинда шундан ариққа йиқилиб қўл-оёғи шикастлангани, натижада бозордаги тирикчилигидан қолгани етмаганидек, анча пул сарфлаб даволангани, хотини кунига уч маҳалдан мошинакира қилиб, касалхонага қатнагани-ю, ниҳоят Қўшматнинг муруввати боис бу кўприкча эпақага келтирилиб, минглаб мўминлар хатардан халос этилганини маддоҳланиб сўзлаб берди. Қўшматга «қайтими керакмас», дея йигирма беш сўм тутқазгач, пўримга бошдан-оёқ разм солди:\n– Сумбатингиздан сезяпманки, шу саховатпеша инсонга менам битта элликталикни хайрия қилворсаммикин деб турибсиз. Кўнглингиздагини топдим, а? Хех-хех-хе…\nПўримнинг туйқус кўнгли юмшади, «а… агар-р хайрия бўлса, бу бошқа гап», дея чўнтагидан бир тутам пул олди, ичидан элликталикни топиб, Қўшматга узатди. «Шунчалар савобга кўмилдингизки, ўлибоқ, тап этиб жаннатга тушасиз, акахон», деган алқовларни ёғдириб, пўримни илиқ кузатиб қўяётган Қорамирзага Қўшмат қониқиш ила тиржайди:\n– Яхши ишладинг. Бундан кейинам нонингни шунақа ҳалоллаб егин.\nБуталар ортига оғир юмушдан толиқиб қайтган Қорамирза учуқ тошган лабига сигарет қистирди. У ёқда Қўшмат ҳам хуморбостига шайланди-ю, носқовоғи яна қўлида қолди. Кўприкчанинг нариги бошида қизалоғини етаклаган танноз жувон кўринди. У, шлакбаум яқинида тўхтаб, тахтачадаги ёзувни тумтайиб ўқиди, картмонидан ўн сўм суғуриб, ердаги қоғоз қутичага ирғитди. Қўшмат гўё уни кўрмагандек без бўлиб тураверди.\n– Очмайсизми? – тезакранг бўёқ сувалган лабини чўччайтирди танноз. – Пулни олдингиз-ку.\n– Болага ким тўлайди, болага?\n– Вой! Муштумдек болагаям пулми? Инсоф борми?\n– Инсофимиз бордирки, эмизикли гўдакларга бепул ўтиш ҳуқуқини бериб қўйгандирмиз, – бошини бутазор томон буриб, ғарғарадор йўталгач, таннозга чақчайди Қўшмат. – Қизчангиз неччига кирди?\nҚизалоқнинг еттидан ўтаётганини эшитиб: «Ҳе, ата-а-нг, боғча ёшида бўлгандаям, эллик фоиз енгиллик берардик», дея афсуснамо бош тебратаркан, бу гал жағига ясама соқол ёпиштириб, башанг салла-чопонда ташриф буюраётган Қорамирзага кўзи тушиб, мулойимланганича ўрнидан турди:\n– Ие, ие! Ассалому алайкум, қори почча.\nҚорамирза тавозе билан алик олди, таннозга чала-чулпа кўз ташлаб қўйиб, Қўшматга қироатланди:\n– Бу отинчани танимадик-ку, бўтам. Инчинун, қариндошларданми дейман?\n– Нималар деяпсиз, почча бобой? – жизиллади танноз. – Минг шукурки, бунақа юлғичдан қондошим йўқ. Қаранг, шу зиғирттак қиздан кўприкпули сўраяпти-я.\nВиқор билан тасбеҳ ўгираётган Қорамирза, бир сесканиб олиб, Қўшматга қош керди:\n– Эво-о-ҳ! Инчинун, авлиёларни ранжитадиган иш бўпти-ку. Андек сабр қилмабсиз-да, мулла Қўшмат. Бунақа калта кўйлакли отинчаларнинг зоти улуғ бўлади. Боласининг бошидан бирон нарса ўгирар, вааллоҳу аълам.\nБу гапдан таннознинг чеҳраси чаман бўлди:\n– Тўғри айтдингиз, почча бобой, тагим жудаям тоза. Боламни ҳақига доим садақа қиптураман.\nШундай дея, картмонидан яна иккита ўн сўмликни олди, қизчасининг бошидан айлантириб, уларни ҳам қоғоз қутичага улоқтирди. Қўшмат шлакбаумни очиб, она-болани ўтказиб юборгач, «бо-о-ракалло, отинча, бо-о-ракалло», дея кўзи ёниб дуогўйланаётган Қорамирзага қараб мўйлов учирди:\n– Фишт! Жойингга бор энди.\nҚорамирза тасбеҳ ўгиришдан тўхтаб, таънадор кепатада ҳаволанди:\n– Қўполлик қилмасинлар, бўтам. Инчинун, бу кўприкни вайрон қилиш учун «суф» дейишимиз кифоя.\nҚўшматнинг зардаси қайнаганини кўрган Қорамирза мириқиб кулди-да, саллани қўлга олиб елпинган куйи буталар ортига ўтиб кетди. Қўшмат ниҳоят нос каплади. Лекин, кайфи томирларига ёйилиб улгурмасидан, китоб-дафтар қўлтиқлаган йигитча шамолдаги хазондек пирпираб келиб, қорнини шлакбаумга қадаб тўхтади.\n– Ие, бу қанақа тамўжний? – кўзи гилдираб сўради у.\nМайда носдан оғзи сувлашган Қўшмат аввал ёзувли тахтачани қоши билан кўрсатди, кейин бармоқларини бир-бирига ишқалаб, пул тўлаш лозимлигини шама қилди.\n– Шу қийшиқ кўприкдан ўтишгаям пулми? – жирракиланди йигитча. – Бекорчи валютам йўқ. Кўтаринг таёқни.\nҚўшмат носни бутазор томонга туфлаб, жарангдор йўталди. Сўнг йигитчага дўқ урди:\n– Ҳамма индамасдан тўлаб ўтяпти. Нима, шохинг борми?\n– Шох сизга ўхшаган қари такада бўлади. Йўлни очинг, шошиб турибман!\nЭнди кавказча шалвироқ шапкани бошга қинғир қўндириб, бўйнидаги кумуш занжирни суратли футболканинг устидан саланглатган Қорамирза, тиш ғичирлатиб келиб, йигитчага бурнини буриштирди:\n– Ҳў, қилвир! Нимага постда турган одамга бўйин чўзяпсан? Бир калла солиб, кўкрагингни тандир қипқўяман-а. Қорамирза дракўн деб қўйибдилар мени.\n– Ёпишганга яраша, пулдорроққа ёпишинглар. Кунларинг талабага қолдими?\nБу гапдан Қорамирза баттар ловуллади:\n– Вой, тулки-эй! Вой, муттаҳам-эй! Студентман деб, раҳмимни келтирмоқчисан? Жарақ-жарақ стипендия олишингни билмасамакан.\n– Сенлардаги бор қилиқ тирноғимнинг устида, – Қўшмат ҳам заҳрини сачратди. – Давлат берган пулни совуриб, гоҳ беҳаё кинолар кўрасан, гоҳ жилпиллаган қизларга музқаймоқ ялатасан. Яна, ўн сўм деса, кўзингни лўқ қиласан-а.\nҚорамирза: «Ўша кўзингни ўйволайми!» –дея йигитчага бармоқ ўқталган дамда, деҳқонча кийимдаги киши пайдо бўлиб: «Ҳа, иккита кўппак битта лайчага тирмашиб қопсизлар», деб ўртага кирди. Талабанинг арзини эшитгач, деҳқоннинг пешанаси тиришди.\n– Савоб ахтариб, биров маҳаллага чойхона қуриб беряпти, биров сартарошхона. Сенлар шапалоқдек кўприкчани бўяб қўйиб, тугалай ўзингники қилволдиларингми? Бунга қандай бетларинг чидади, имонсизлар?\n– Ҳов, братан! – ғижиниб давараланди Қорамирза. – Мана шу йўлдан тўппа-тўғри борсангиз, менимча, айнан уйингизнинг олдидан чиқасиз. Гапни кўпайтирмасдан, секингина ўн сўм бериб…\nҚорамирза бармоқ чўзиб, деҳқоннинг иягидан кўтарди. Деҳқон эса, кутилмаганда унинг билагидан тутиб, қўлини шартта ортга қайирди:\n– Ўпкангни босвол, полвон, бизам тўй-пўйларда курашиб юрганмиз.\nҚорамирза кучукдек ғингшиганча ўзини у ёқдан-бу ёққа уриб кўрди. Тенг келолмаслигини сезгач, Қўшматни ёрдамга чорлади.\nТалвасага тушган Қўшмат пулли қутичани шоша-пиша қўлтиқлади-ю: «Бирпас чидаб тур, ҳозир мелиса чақираман», дея кўздан ғойиб бўлди. Сўкина-сўкина, шлакбаумни бузаётган йигитча Қорамирза қўли қайрилган ҳолида ҳам дўқ-пўписани давом эттираётганидан жаҳлланиб: «Бу гўрсўхтани бир тепиб ариққа учирворсангиз-чи, амаки!» – деб шарттакиланди.\n– Бунақа ҳаромхўрларни тепишгаям ҳазар қиламан, – ижирғанди деҳқон.\n– Мен ҳазар қилиб ўтирмайман!\nЙигитча бор кучи билан Қорамирзанинг кетига тепиб, уни ариққа ағдарди.\n– Итканалар! Хариплар! – сувда оқиб бораётиб мушт дўлайди Қорамирза. – Сенларни тавба қилдираман ҳали!\n– Хайр, Қорамирза дракўн! – мазахлаб қўл силкиди йигитча. – Хуш кўрдик!\nДеҳқоннинг ҳам завқи жўшиб, қичқирди:\n– Шу ариқдан тўппа-тўғри оқиб борсанг, айнан фабриканинг олдидан чиқасан. Одам бўламан десанг, ўша жойга ишга кирвол.\nМағзавасимон сувнинг шатмоқ тўлқинчалари ариқни қиқир-қиқирга тўлдириб оқаётганга ўхшарди.\n"http://www.kutubxona.com/wiki/index.php?title=Anvar_Obidjon._Xususiy_koʻprikcha_(hajviya)_/_Kiril&oldid=2465" dan olindi


19:14 / 01.09.2017\nБутунхитой халқ вакиллари Кенгашининг доимий қўмитаси аъзолари жума куни Хитой Халқ Республикаси давлат мадҳиясини куйлаш регламентини тартибга солувчи қонун лойиҳасини қабул қилди. Sina нашрининг ёзишича, қонун 1 октябрдан бошлаб кучга киради.\n«Қўмита аъзолари овоз бериш йўли билан мазкур қонун лойиҳасини қабул қилишга қарор қилди. Эндиликда ушбу қонун 1 октябрдан кучга кириши кутилмоқда», дейилади хабарда.\n«Мадҳиянинг мавқейи ва унга ҳурмат даражасини ўйлаган ҳолда, давлат рамзини товар белгиси сифатида ишлатиш мумкин эмас. Шунингдек, жамоат жойида фондаги оҳанг сифатида ҳамда реклама лавҳасида мадҳия оҳангидан фойдаланиш қонун билан тақиқланмоқда», дейилади қонун лойиҳасида.\nЭндиликда, мадҳияни дафн маросими вақтида куйлаш мумкин эмас, мадҳия фақат байроқ кўтарилган тадбирлар вақтида куйланади.\nАгар белгиланган тартиб бузилса, жавобгар 15 суткалик қамоқ жазосига маҳкум этилиши мумкин. Қонун бандлари кўрсатилгани бўйича мадҳия матни умумтаълим мактабларидаги дарсликларга киритилиши кўзда тутилган. Бундан ташқари, давлат рамзининг турли носиёсий тадбирларда янграши бўйича аниқ кўрсатмалар берилмоқда.\nМаълумот учун, Хитой Халқ Республикасининг давлат мадҳиясида фойдаланиладиган матн 1935 йил шоир Тянь Хан томонидан ёзилган. «Кўнгиллилар юриши» номи билан аталувчи мадҳ қўшиғи илк бор ХХ аср ўрталарида Хитой материк ерларига ҳужум қилган япон аскарларига қарши уруш ҳаракатларида янграган. 1949 йилдан у расмий давлат мадҳияси сифатида қайд этилди.\nтақиқ Хитой мадҳияси\nAFP: Марокаш ҳукумати паранжи сотишни тақиқлади


МEҲРОБДАН ЧАЁН-ЖИЛОВХОНАДА БИР ЖАНЖАЛ – mulkdor.com\nМEҲРОБДАН ЧАЁН-ЖИЛОВХОНАДА БИР ЖАНЖАЛ\nNovember 5 2018, 11:11 АдабиётКитобларКутубхона\nАср намози учун масжид жиловхонасиға энди уч киши йиғилған эди. Жиловхонанинг тўрида ўлтурган қора тўнлик, ўттуз ёшлар чамасида рангсиз ва ёшлиғига қарамасдан қуюқ соқолини баҳайбат ўстуриб, бир бурдагина юзига от тўрба осқан каби бир киши эди. Унинг ёнида бўз яхтак боғичини осилтириб, хандаландек бўқоғи билан ўнг томоғини зийнатлаган ўрта яшар яна бир “ҳусни Юсуф” кўринар эди. Унинг қаторида ошловдек чозуқ юзлик, оқ бўз кўйлаги ердан тўрт эллик кўтарилиб, бўз салласи гардани аралаш ўралған учунчи нозанин ўлтурар эди.\nБулардан биринчи муҳтарам шу масжиднинг ёш имом ва хатиби Абдураҳмон домла жаноблари бўлиб, иккинчиси маҳалланинг ширин сўз ғийбатчиларидан Самад бўқоқ, учунчиси масжиднинг муаззини Шукур сўфи эди. Самад бўқоқ билан Шукур сўфи имом афандининг мулойимона, ҳам битта-битта айни мақомиға чертиб ва қатор териб борған сўзига сомиъ эдилар:\nЎрда ичида шунчалик оқил ва донолар тўлиб ётқан бир фурсатда, таҳсил кўрмаган, нодон бир гўдакка бундай улуғ бир бир вазифа, валлоҳи аълам топширилмас деб ўйлайман. Бу вазифани уҳда қилмоқ учун кўб гап керак. Аввало ақли солим, сониян, таҳсили том лозим, ваҳоланки, сиз айткан йигит ўткан саналар Солиҳ махдумда савод ўқуб, биздан ҳижжа ўрганиб юрар эди. Баҳарҳол бу хабарга ақл бовар қилмайдир…\n— Ҳа-а, тақсир, — деди Самад бўқоқ ва Шукур сўфини тирсаги билан туртти, — бу бала киму, ўрдаға мирзабошилиқ ким. Замонанинг зайли минан, бояғидек Мамаражаб мирзабошининг ярдамида ўрдаға киришиб қоған-да… бояғидек оппоққина бўлса Мамаражаб ўз ёниға оған-да…\nИмом бўқоқнинг сўзини тинглаган ҳолда, икки кўзини ерга қаратқан эди.\n— Юртнинг сўзига қараб айтаяпман-да, — деди Шукур сўфи, енгилга оҳангда, — ҳарчи бир неча кундан бери катта-кичикнинг оғзида шу гап.\n— Кўбчиликнинг оғзини тикиб бўлардима, сўфа.\nСамад бўқоқнинг бу сўнгғи ғийқиллашида томоғи остидағи йўғон томирлари туртиб чиқди. Имом ҳамон икки кўзи ерда бўлғани ҳолда кичкина бошини қимирлатди:\n— Ўрдадан бирар киши масхара учун хабар тарқатқандир.\n— Ҳа-а, тақсир.\nШу ҳолда жиловхонаға тўртинчи киши кириб келди. Буниси жиккак, қирқ билан эллийнинг ораси, елкаси туртиб чиқған Сафар бўзчи исмлик эди. Имомга салом бериб, сўфининг ёниға ўлтурди ва сўзга бир оз қулоқ солғач, тушунар-тушунмас баҳска аралашиб қолди.\n— Иншоолло, шу йигит мирзабоши бўлар, — деди Сафар бўзчи суҳбатнинг руҳини билмаган ҳолда, — ўзи ажаб зукко йигит, фуқоропарвар бола: бўғани маъқул, а, лаббай, тақсир?\nИмом ерга қараған ҳолда бошини қимирлатиб қўйди. Самад бўқоқ хўмрайиб Сафар бўзчиға қаради:\n— Э, акиллай берасанда, Сафар, — деди бўқоқ, — биз нима деяпбиз-ку сен нима деяпсан.\n— Хўш, нима деяпсанлар?\n— Овоза гап деяпмиза, мирзабошилиққа катта милла керак деяпмиз-а.\n— У милла эмас эканми?\n— Милла бўлса ҳам, хашаки миллалардан-да.\n— Ашунга қоғанда чалғибсан, Самад, — деди Сафар бўзчи, — хат битишка келганда қўявур, камбағалга қайишқанини кўрсанг, ҳа, бўлди дейсан.\n— Занталағинг кимга қайиша қопти?\n— Ҳаммага, ҳаммага, — деди Сафар, — мени ўзимга ҳам ёрдам қилди-да, яшағуринг.\n— Ҳа-а, хўш?\n— Бултур ана шу кезда, — деди Сафар энгашинқираб, — бозорға саккизта бўз олиб тушкан эдим. Бирарта мушкит иғво қилдими закотчининг томоғи тақилладими, ҳарчи фалакат, қўлтуғимдағи бўзни ёппа олди, қўйди; “отанг яхши, онанг яхши, косибман, савдогар бўлсам уйим куйсин”… Асти қўйса-чи… Бир йиллик закотинг деб кўтарди кетти. Қўлингдан нима келади, Самад. Хафалигим ошиб, уйга қуруқ қайтдим. Майда-чуйда кутиб ўлтурган бола-чақанинг қути учти. Мол кетти – жон кетти, ишка ҳам қўлим бормайди. Энди бўлар иш бўлған десанг юрак ачийди, дастмоя ҳам ғалтакка чиқадиған. Арза-парза биттирсамми дейман. Кўчада унга-бунга кенгаш солсам, арзанг маъқул дейишди. Шу яқинда, ўзи ўрдада турадиған бир арзачи бор эмиш. Кеткан устига кеткан деб дўкон теги яримта бўз бор экан, қўлтуғимға тиқиб олдим. Ана шу тобларда сўроғлаб арзачи мирзоникига борсам, ҳозир ўрдадан келиб, энди тўнини ешиб турған экан. Ёш, навқирон йигит, “салом, алик”, “ҳорма”, “бор бўл”. “Шундай, шундай гап; бир парча арза биттирсам, деб келган эдим”. Ўрдалиққа гап уқдириш қиёматдан кейин, тақсир. Лекин бу йигитда гаврлик1 сиёқи йўқ. Шукур сўфи. Гапка қониб олиб, қулоқ қоқмай “хўб”. Арзанинг бир ерига закотчининг оти тушар экан, неча қайта сўраса ҳам билмадим, ундан кейин афти башарасини уқдириб эдим, тусмоллаб биттасини ёзди, чоғи. “Eнди кета беринг, арзани ўзим топшираман” дейди. Жавобини ҳам икки кундан кейин ўзидан олар эмишман…\n— Манави осонлиқни қаранг, тақсир. Дуо қилиб қалам учисига бўзни бердим, олмайди. “Ёпирай, озсиндиёв, қурғур” деб қўрқдим. “Арза ўрунласа яна хизмат қилармиз, мирзабоши”. Яна йўқ, “тоза фалакат бости” деб турсам, “арзага ҳақ олмайман, бўзингни олиб кетавур” – дегани экан. Барака топқурни қаранг, тақсир. А, шундақа одам ҳам бўладими, Самад оға. “Олтин олмасанг, дуо ол” деб қўлимни очтим. Ҳа, энди буни қўявуринг. Эртаси кечқурун гула тўғрилаб ўлтурсам эшикни бирав тақиллатади. “Ҳа, келавуринг”. Дўконхонага бўз қўлтуқлаған бир киши кирди.\n— Сафарбой сизми?\n— Ҳа, биз.\n— Арза берганмидингиз?\n— Берган эдим.\n— Отангизнинг оти нима?\nҚўлтуғидағи бўзни олдимға ташлади. Худда кечаги бўзларим; таппа-тақ саккизта.\n— Бўзларингизни олдингиз-а?\n— Ҳа, олдим.\n— Бу яхшилиқ арзадан ҳам бурун мирзабошидан бўлди, деб ўйладим. Балаларнинг кенгаши билан икки бўзни кўтариб шом пайтида мирзанинг уйига бордим. Чақирдим, чиқди. Миннатдорчилик билан икки бўзни узатдим; асти олса-чи. “Яхтакка бўзим бор, кетавуринг”, дейди. “Сотиб, пулини берайми”, десам “пулим ҳам кўб” дейди. Ақалли биттасини ҳам олмади. Яна дуо қилиб бўз билан қайтдим. Фаришта ҳам шунчалик бўлар, деб ўйлаб қолдим, Шукур сўфи! А, шундай йигит мирзабоши бўлмай ким бўлсин, Самадбой! Кўбни дуоси кўл деганлар; ишонмасанглар, ана тақсиримдан сўранглар!\nҲикояни эшитиш асноси имомда бир ғижиниш вазияти бор эди. Ҳикоя биткач, заҳарханда билан Самад бўқоққа қаради, дами кесилаёзған бўқоқ бундан руҳланди.\n— Ёлғонни ҳам ямламай ютадиған бўлилбсан-да, Сафар, — деди бўқоқ.\nСафар бўзчи тўсиндан ўзариб кетди. Рангиўчинқиради:\n— Азбаройи худо, қасамми?\n— Иккита бўзни икки қўллаб оборсанг, — деди Самад бўқоқ, — қайси аҳмоқ олмай қайтарар экан? Ёлғонни сал киши ишонадиған қилиб гапириш керак, Сафар!\n— Азбаройи худо, олмади! — деди Сафар ва асабийлашиб ўрнидан туриб кетди, — шу каъбатуллонинг ичида ўлтуриб ёлғон гапирган одам мусурмон эмас, кишининг қасамиға ошонмаған ҳам етти мазҳабда мўмин эмас!\nСафар аканинг азтахидил аччиғланғанини сезган имом ораға тушти:\n— Бундай яхшилиқни ҳар ким ҳам қила оладир, Сафар ака, — деди, — шунинг учун мирзобошининг сизга қилған яхшилиғиға мен ишондим. Аммо бизнинг баҳсимиз унинг бева-бечорага қилған яхшилиғи тўғрисида бўлмай, бу одам ўрдадағи мирзоларға бошлиқ бўла оладирми, яъни ўшандоғ катта ишнинг уҳдасидан чиқадирми, устидадир.\n— Баракалла, тақсир, — деди Сафар бўзчи турған еридан, — менга қолса, иншоолло, уҳдасидан чиқади!\nИмом Сафар бўзчиға тушуна олмай, бир оз тикилиб турғандан кейин сўради:\n— Унинг уҳда қилишини сиз қаёқдан биласиз?\n— Худой билдирса, биламан-да тақсир?\n— Ахир, кўбчиликнинг дуоси кўл-да, тақсир!\n— Кўбчиликнинг дуоси кўл бўлса яхши, — деди имом, — аммо бу хизматка унинг илми кофийми?\n— Ковфий, тақсир, ковфий!\n— Ахир, сиз кофийлигини қаёқдан биласиз?\n— Ахир… ковфий эмаслигини сиз ҳам қаёқдан биласиз, тақсир.\n— Кофий эмаслигини мен шундан биламанки, — деди имом аччиғини ичига ютқан ҳолда, — бундай мансабга минадирган киши Бухоройи шарифда таҳсил кўрмаганда ҳам лоақал Хўқанд мадрасаларида ўқуған бўлиши керак, аммо сизнинг мирзобошингиз саводхонлиқдан бошқани билмайдир.\n— Билмаганини сиз қаёқдан биласиз, тақсир?\n— Чунки мен уни ўз қўлимда ўқутқанман… бир ятим бола эди.\n— Худонинг бериши, тақсир, — деди Сафар, ўйлаб-нетиб турмай, — жанобингиз Бухоройи шарифда неча йил ўқуб, ниҳояти маҳаллага имом бўлдингиз… Худой бермаса шундай, тақсир. Ул бўлса мадраса кўрмасдан мирзаларнинг мирзаси бўлмоқчи; худой берса шундай, тақсир.\nСафар бўзчининг бу сўзидан имомнинг қонсиз ранги яна қонсизланған, оламинчоқ кўзи алланучка ҳолатка кирган эди.\n— Аблаҳ одам экансан! – деди.\n— Сиз ҳам аҳмоқ мулла экансиз! – деди Сафар бўзчи.\nИмом ғазаби билан ўрнидан туриб Сафар бўзчиға хезланған эди, уни Самад бўқоқ ушлаб қолди.\n— Падар лаънат, адабсиз! – деди Самад, — домлаға шундай сўзни айтасанми-я?\nСафар бўзчи турған ўриндан силжимади:\n— Чўзма кекиртагингни, бўқоқ, — деди, қани қўйиб бер-чи тақсирингни, ёқалашсин-чи мен минан! Андишанинг отини қўрқоқ қўйдингми?\nШукур сўфи ўрнида бақа бўлиб қолған, имом бўлса гўё ҳужум қилмоқчидек Самад бўқоқни итарар эди. Самад бўқоқ ғийбатдан бошқа ишка ярамағани учун, имомнинг ёрдамиға етиш чамаси йўқ эди.\n— Шу адабсизлиғинг билан, — деди Саман насиҳатомуз, — яна домланинг орқасида намоз ўқуйсанми, Сафар, а!\n— Ўқумасам қутиламанми сенлардан!\n— Ўқумасанг бор, жўна!!!\n— Ҳе… — деб сўкинди Сафар бўзчи ва жиловхонадан чиқиб жўнади. Унинг орқасича “падар лаънат жоҳил” деди имом ва илгариги ўрниға борди. Бир неча вақт учавлари ҳам сўзсиз ўлтурдилар.\n— Бир ит-да, тақсир, хафа бўлманг.\nИмом жавоб бермади. Яна бир неча киши келиб қўшилғач, Шукур сўфи мезанага чиқиб азон айтди. Асрни ўқуш учун масжидга кирдилар.\n6 Эл менга-да бурнини жийириб қаради, отимгада бурнини жийириб қаради. Эл, оғзини ушлаб кулди, пиқ-пиқ кулди, қўли билан кўрсатиб кулди, пана-паналарда кулди. Билдим, эл, ...\nАдабиётJune 6 2019, 12:06


ЎзА - Ҳоким инновацион ғоялар учун 65 миллион сўм ажратди\n27.02.2018 18:55:28 Чоп этиш версияси\nНавоий шаҳридаги Ёшлар марказида “Ёшлар келажак бунёдкори” шиори остида ёш тадбиркорлар, ҳунарманд ва фермерлар ҳамда ёшлар томонидан яратилган инновацион лойиҳалар ва маҳсулотлар кўргазмаси ўтказилди.\nНавбаҳор, Кармана туманлари ва Навоий шаҳридан иштирок этган ёшларнинг янги ишланмалари мутахассислар томонидан юқори баҳоланди.\nНавбаҳор туманидаги 2-умумтаълим мактабининг 10-синф ўқувчиси Бекзод Одилов барқарор муқобил энергия олиш манбаи лойиҳасини яратди. Иккита қувват батареялари ёрдамида ўзгармас электр энергиясини ўзгарувчан энергияга айлантириш ва бу жараёнда батареяларни ҳам қувватлаш ишконини берувчи “туганмас” энергия манбаини ишлаб чиқди. Бир оила эҳтиёжига етадиган бундай қурилмани яратиш учун 5 миллион сўм сарфлансада, у хонадонни узлуксиз 4 йил давомида чароғон қилиб туради. Бу инновацон ғоя истиқболи учун вилоят ҳокими 10 миллион сўм молиявий кўмак берадиган бўлди.\nКармана туманидаги 21-умумтаълим мактабининг 9-синф ўқувчиси Ҳумоюн Ҳайдаровнинг ихтироси бундан-да ғаройиб.\n– “Smart Fun System”, яъни ақлли вентилятор лойиҳаси ҳар бир хонадон учун жуда асқотади, – дейди Ҳумоюн. – Хусусан, қурилма хона ҳароратини мўътадил сақлаб, иссиқлик ҳарорати 33 даражадан ошса вентилятор ишга тушиб, хонани совита бошлайди. Агарда уйда ис гази тўпланса, “эҳтиёт бўлинг хонада газ” ёзуви пайдо бўлиб, ўзидан огоҳлантириш сигнали тарқатади.\nУнинг мазкур лойиҳаси тақдимоти муваффақиятли ўтиб, изланишларини рағбатлантириш учун вилоят ҳокими 5 миллион сўм ажратди.\nҲумоюн жорий йил Тошкент политехника музейида ўтказилган “Ёш ихтирочи – 2018” танловининг мамлакат босқичида қатнашиб, “Энг яхши муҳандислик иши” номинацияси ғолиби бўлди. Унга яна бир имтиёз берилди: Асака шаҳридаги автомобиль заводига бир кунлик мақсадли саёҳат қилиш имкониятини қўлга киритди.\nЁш ихтирочининг биринчи иши масофадан туриб бошқариладиган рельсли минора крани лойиҳаси мутахассислар эътиборига тушган. У изланишда давом этмоқда. Навбатдаги ихтиро кичик ҳажмдаги автомобиллар учун мўлжалланган ҳамда кўчма музлаткич тез орада омма эътиборига ҳавола этилади.\nТадбир давомида мамлакатимиздаги машҳур брендлар асосчилари, муваффақиятга эришган ва тажрибали тадбиркорлар иштирокида ёшлар учун “Муваффақиятга эришиш сирлари” мавзусида маҳорат дарслари ташкил этилди. “Навоий” эркин иқтисодий зонасидаги “Green line profil” қўшма корхонаси ҳамда Навоий кон-металлургия комбинатига қарашли Навоий машинасозлик заводига саёҳат уюштирилди. Кўргазмада намойиш этилган инновацион лойиҳалар учун вилоят ҳокими 65 миллион сўм маблағ ажратди.\nУчрашувда Навоий вилояти ҳокими Қ.Турсунов сўзга чиқди.